Auzo eta autokonposta Gipuzkoan 2013-2014 herriz herri (1): mapa | Zero Zabor\nHasiera » Auto-konpostaketa » Auzo eta autokonposta Gipuzkoan 2013-2014 herriz herri (1): mapa\n[Pello Zubiria Kamino] 2013ko urrian ARGIAk plazaratu zuen “Konpostgileak: birziklatzen txapeldun” dossierra LARRUNen. Bertan esaten zenez, “Ingurumenaz kezkatutako familia aitzindarietatik eta ortu ekologikoa lantzen duten baratzezainetatik askoz harago, milaka familiak ekin diote hondakin organikoak berrerabiltzeko dagoen era merke, errez eta garbienari. Gipuzkoan eta Nafarroako Sakanan hondakinen kudeaketaren osagai funtsezkoa bilakatu da konpost egite autogestionatua”. Oraingoan Gipuzkoan zentratu gara.\nNola neurtu zein diren konpostintza autokudeatuan aitzindari eta zein erdiko tropelean edo atzeko epelen artean? Alderatu ditugu herri bakoitzean bakarka edo taldean konposta egiten duten famili unitateak batetik eta bestetik herri horrek dauzkan biztanleak. Kolore banarekin lau taldetan sailkatu dira emaitzen arabera Gipuzkoako herriak: 1.000 biztanleko 25 konpost unitate (familia) dauzkatenak), 25-50 artekoak, 50-100 artekoak eta 100 familia baino gehiago ari direnak, denetan eraginkorrenak, txapeldunak. Datuak Joxe Mari Irazustak bildu ditu, Gipuzkoan gai honetan gehien dakitenetakoa bera. Mapan, Aztiker soziologia elkarteak ipini: lehenak 2014ko egoera azaltzen du, bigarrenak 2013koa.\nBi mapak alderatuz garbi nabari da konpost herritarraren fenomenoak indartzen jarraitu duela 2014an Gipuzkoan. Ikusi 2014ko egoera herriz herri:\nKonpost herritarra Gipuzkoan, 2014\n2014a bukatzean Gipuzkoan bataz beste 1.000 biztanleko 21,8 familia ari ziren etxeko txerri-janak konpost bihurtzen era honetan. Konpost herritarra gehienen darabiltenak herri txikiak izanik (Orendainez geroztik Zero Zabor Herri Txikien sisteman dabiltzanek organikoa birziklatzeko era bakartzat hartu dute), nabarmentzekoa da 6.000 biztanle dituen Usurbil ere hauen artean dagoela. Ez alferrik da Usurbil aitzindaria bai gaikako bilketa orokortuan, bai konpostgintzan.\nGipuzkoak honetan hartu duen martxa garbi ikusten da alderatzen baldin badugu 2013an auto eta auzokonpostean 1.000 biztanleko zenbat familia ari ziren:\nKonpost herritarra Gipuzkoan, 2013\n2013an Gipuzkoan batez beste 15,9 konpost unitate zeuden mila biztanleko (2014an 21,8). Bi mapak alderatuz gero nabaritzen da aurrerapen handiena egin dutela 12 hilabeteotan 1.000 biztanleko 25 eta 50 konpost unitate edukitzera iritsi diren herri askok. Konpost herritarrean egindako aurrerapenak ez datoz beti bat gaikako bilketan egindakoekin, baina alderantzizkoa bai gertatzen dela ia beti: gaikako bilketan okerren dabiltzanak, urteko eta biztanleko 200 edo 250 kilo errefus sortzen duten herri eta hiriak, horiexek dira konpostgintzan ere azken-putz dabiltzanak.


Desgaitasunen bat duten gizon-emakumeek, gaur egun ere, borrokatu behar dute herritartasun osoa eta eskubide eta aukera berdintasun eraginkorra lortzeko gizartean; izan ere, gure gizarteak oraindik ere baditu aurreiritzien eta jarreren bidez sortutako traba eta eragozpenak, bai eta inguruko oztopo fisikoak ere. Hala, oztopo horiek sarritan galarazten dute haien parte hartzea benetan gauzatu dadin gizartean.\nDesgaitasunen bat duten pertsonentzako arreta zerbitzuek eta prestazioek autonomia pertsonala, askatasuna eta menpekotasunik eza bermatzea dute helburu, bai eta komunitatean parte hartze osoa eta ordezkaritza izatea galaraz dezaketen oztopoak desagerraraztea ere, desberdintasuna eta aniztasuna giza izaeraren ezaugarritzat errespeta eta aitortu dadin sustatuz, ezaugarri horiek balio eta talentu gehiago ematen baitiote gure gizarteari.\nDesgaitasunen bat duten pertsonen eskubideei buruzko hitzarmenaren arabera, halakotzat hartzen dira “epe luzerako urritasun fisiko, mental, intelektual edo sentsorialak dituzten pertsonak, baldin eta, hainbat oztoporekin elkarreraginean aritzean, gizartean parte-hartze osoa eta eraginkorra eragotz badezakete, gainerako pertsonen baldintza berdinetan”.\nDesgaitasun egoera aitortzeko egin beharreko urratsak:\nEskatzaileak edo, hala badagokio, haren legezko ordezkaritza duenak edo eskatzailearen izatezko zaintza duenak eskabidea eta dagozkion agirian aurkeztu beharko ditu.\n2 Desgaitasuna balioesteko prozedura\nEskatzaileari idatziz jakinaraziko zaio pertsonak noiz eta zer ordutan joan behar duen Gizarte Ongizaterako Foru Erakundeko Balorazio eta Diagnostiko Zerbitzura, balorazioa egitera.\nIndarrean dagoen legeriak ezarritako irizpideei jaramon egingo zaie; zehazki, abenduaren 23ko 1971/1999 Errege Dekretuak, minusbaliotasun mailaren prozedurari, aitorpenari eta kalifikazioari buruzkoak −1364/2009 Errege Dekretuak eta 1364/2012 Errege Dekretuak aldatutakoa−, xedatutakoari, bertan ageri baitira aplikatu beharreko baremoak.\nDesgaitasun maila zehazteko, aurreko baloraziotik lortzen den ehunekoari gizarte faktore osagarriei buruzko baremoa (familia giroa, lan eta lanbide egoera, hezkuntza eta kultura maila, ingurunea…) aplikatzean lortutako puntuazioa gehitu behar zaio.\n4 Desgaitasun maila jakinaraztea\nPertsonak postaz jasoko du ebazpena, gehienez ere, GOFEk eskaera jasotzen duenetik hiru hilabeteko epean. Ebazpenarekin batera, balorazio irizpen teknikoa jasoko du, honako hau adierazita:\nGarraio kolektiboa erabiltzeko mugikortasun zailtasunei buruzko ebaluazioaren emaitza\nKalifikazioaren behin-behineko edo behin betiko izaera\nKalifikazioa behin-behinekoa bada, ebazpenaren balio epea\n5 Desgaitasun maila ebaluatzea\nPertsona baten desgaitasun maila aitortu ondoren, ezin izango du beste ebaluazio bat eskatu bi urte igaro arte, desgaitasuna hobetu edo okertu bada edo diagnostikoan zein baremoen aplikazioan akatsak gertatu badira izan ezik.


Aiko Taldeak bere ohiko Dantzazale Eguna ospatuko du larunbat honetan Bermeon — dantzan.eus\nHemen zaude: Hasiera › Komunitatea › Aiko Taldea › Aiko Taldeak bere ohiko Dantzazale Eguna ospatuko du larunbat honetan Bermeon\nAIKO Taldeak (www.aikotaldea.eus) Bermeora eramango du aurten bere urte amaierako ohiko agur festa. LARUNBAT honetan, abenduak 14, taldeko musika eta dantza maisuek bertan antolatu dute ‘Dantzazale Eguna’, edozeinentzat irekita dagoen ekitadia. Bizkaiko Gaiteroak eta Roberto eta Miren Etxebarria eta Idoia Markaida trikitilariak bertan egongo dira. Denen artean, egun osorako ekitaldiak antolatu dituzte, 13:00tan hasten dena dantzapoteo berezi batekin. Taldeak Bilbotik, Durangotik eta Donostiatik heldutako dantzazaleak bilduko ditu, besteak beste, eta Bermeoko herritarrekin batera jai herrikoien giroaz gozatzeko aukera izango dute. Horretarako, Bilbotik, Durangotik eta Donostiatik irteten diren autobusak antolatu ditu eta email honetan (bulegoa@aikotaldea.eus ) eserlekua gorde daiteke.\nOhikoa denez, AIKO Taldeak amaiera bikaina emango dio urteari, aurten Bermeora erromeria tradizionalen zapore osoa eramanez. 13:00etan, sokadantza bat dantzatuko da Goiko Plazan eta, honen ostean, AIKO Taldeko musikari eta dantza maisuek bertaratutako guztiei dantzatzera eta kalejira-dantzapoteo batera gonbidatuko dituzte. Ondoren, 14:30ean, txakolina dastatzeko aukera izango du hurbildu den edonork, hau Bermeoko Kafe Antzokian izango da eta, goizeko ekitaldiekin amaitzeko, honen ostean bazkaria egingo dute.\nArratsaldeko 17:00etan, bazkaria eta gero, jotak, jauziak, mazurkak, valsak, pasodobleak… berriz entzungo dira dantzaldi-erromeria batean eta publikoak dantzatzeko aukera izango du AIKO Taldeko maisuekin batera. Bi ordu baino gehiagotan dantzazaleak gozatzeko aukera izango dute eta, beranduago, Bizkaiko Gaiteroen txanda izango da. 20:00tan, Dantzari Eguna alaitzeaz arduratuko da talde hau; Bizkaiko Gaiteroak eta eta Roberto eta Miren Etxebarria eta Idoia Markaida trikitilariak Bizkaiko jai herrikoiak alaitzeaz arduratuko dira eta betiko soinuak eskainiko dizkie bertaratzen diren herritarrei, buruhandi eta erraldoiekin batera entzuten ziren soinuak bezalakoak direnak.\nAIKO TALDEAK BERE OHIKO DANTZAZALE EGUNA OSPATUKO DU LARUNBAT HONETAN BERMEON, BIZKAIKO GAITEROAK ETA ROBERTO, IDOIA ETA MIREN TRIKITILARIAK GONBIDATUZ\nZapatu honetan, abenduaren 14an, 13:00tatik 22:00ra arte, Bermeok erromeriaz gozatzeko aukera izango du dantzapoteoarekin, bazkariarekin eta dantzaldiarekin Bermeoko Kafe Antzokian\nAIKO Taldeak busak antolatu ditu Bilbotik, Durangotik eta Donostiatik. Autobuserako eserlekua lor daiteke hurrengo mailean bulegoa@aikotaldea.eus Informazio guztia: www.aikotaldea.eus


«Barruan dugun alaitasun hori ateratzea da garrantzitsuena» - Tolosaldea - Tolosaldeko ataria\n«Barruan dugun alaitasun hori ateratzea da garrantzitsuena»\nTolosaldeko Ataria 2020-02-06 21:00\nInauterizalea da Agustin Mujika, eta ederki ezagutzen du oraindik ere gustukoena duen pailazo mozorroa. Egun hauetan, mozorro eta osagarriekin ari da lanean topera, Zaldibiako Jaiak dendan.\nAurten zer ari da jendea bereziki eskatzen?\nEz dago zerbait zehatza. Egia da, sona izan duten pelikuletatik asko jotzen duela jendeak. Geroz eta eskaintza zabalagoa dago mozorroetan, ideia berri asko agertzen dira urtetik urtera.\nMozorro klasikoek indarra izaten jarraitzen al dute gaur egun?\nBai. Gertatu dena da, pailazoen, piraten, indioen eta horrelakoen mozorroak ugaritu egin direla, hau da, lehen pailazo bakarra baldin bazegoen, gaur egun desberdin ugari daude aukeran.\nZure gogokoena pailazoarena al da?\nBeti izan da pailazo mozorroa nire gustukoena. Lehen begirada beti mozorro horretara bideratzen dut katalogoak begiratzen ari naizenean. Gustatzen zait ikustea urtetik urtera ze pailazo mota egin duten.\nHerritar guztiak gara inauterietan pixka bat pailazo, ezta?\nBai, eta uste dut horrela behar duela. Ezin da inauterietara arpegi tristearekin joan. Barruan dugun alaitasun puntu hori ateratzea da garrantzitsuena. Gainera, hori oso osasungarria dela diote.\nZuri gustatzen al zaizkizu inauteriak ?\nBai. Asko. Hori bai, azken urteetan lanean egotea egokitu zait, eta orduan ezin izan ditut asko gozatu. Gainera, bereziki inauterien bezperan, eta inauterietako lehen egunetan izaten dugu lanik gehien, eta oso nekatuta bukatzen dugu, baina, hala ere, beti hartzen dut tarteren bat inauteriez gozatzeko.\nAurten Jaiak dendan duzuenetik zer azpimarratuko zenuke ?\nHainbeste ditugu, ez dakit zer nabarmenduko nukeen. Zerbait aipatzekotan oso politak diren dragoien isatsak esango nuke.\nZenbat mozorro dituzue?\nEz ditugu zenbatuta, baina, milaka izango dira. Ileordeetan ere sekulako aukera dago.\nEta ileordeez gain, osagarriak ere funtsezko izaten dira mozorro batean.\nBai. Betaurrekoa, lepokoak, ezpatak... pentsaezinezko osagarriak topa daitezke mozorroa borobiltzeko.\nDendan ez ezik internet bidez erosteko aukera ere bada.\nBai, gainera, aurten berritu egin dugu jaiakdenda.com ataria. Bertan eskaintza zabala ikusi eta eros daiteke.\nNongo inauteriak aukeratuko zenituzke?\nMunduko leku askotako inauterietan egona naiz, Dallasen, Londresen... Rio de Janeirokoak ikusi nahi izan ditut beti. Euskal Herrikoen kasuan, Iturengoak, Lantzekoak, Donostiakoak eta, noski, Tolosakoak ezagutzen ditut, azken horietan askotan egon naiz gaztetatik, eta gaur egun ere Zaldunitan joan ohi naiz.


Donamaria Berastegi, Balda, Donemiliaga\nGalartza, Lasarte Oñati, Jauregi-handi, Gabiria, Loiola\nArtazubiaga, Zarautz, Etxebeltz, Lasa Jauregi (Zerain), Zegama, Zumarraga, Olaso, Otalora\nErdi Aroko dorretxeek pairatutako bilakaerak gizarte hartako norabidearen berri ematen digu.\nKontrako iritzia oso zabalduta badago ere, egun zutik dirauten dorreak Ahaide Nagusien egoitzak berak direnik ezin ziurtatu, ordea. Izan ere, Nagusien dorreak Gipuzkoak eta Gaztelako Enrike IV.ak elkarrekin egin zituzten ekintzen ondorioz birrinduak izan ziren.\nItxura guztien arabera, etxe hauen aurkako zigorra erabatekoa izan zen. Pentsatu ohi denaren kontra, zigorra ez omen zen mugatu goiko solairuak eranstera, dorreen garaiera kamustera ala gerra-egiturak kentzera. Nagusi garrantzitsuen etxebizitza, egoitza eta boterearen sorburu ziren gotorlekuak bota eta txikitu egin ziren.\nHau da behintzat J.M. Gonzalez Cembellinen adituaren ekarpena eta Aranzadi Zientzi Elkarteak garatu dituen hainbat indusketatan (Galartza, Igartza www.igartza.net-, Iturriotz,...) berretsi izan dena.\nGero, noski, Ahaideek dorre berriak altxatu zituzten. Horretarako, baina, ez zuten zertan aurreko oina erabili. Izan ere, eraikin berriak garai berrietarako egokitzen hasi zituzten. Dorreak baino, jauregiak egin zituzten. Askotan, gainera, erabat berriak ziren jauregiak: itxuraz zein helburuz.\nHonen inguruan hau da Lope Garzia Salazarrek esaten zuena: En el año del Señor de UCCCCLVII (1457) años, se levantaron las ermandades de la Provinçia de Guipuzcoa contra todos los parientes mayores, no acatando a Oñes ni a Gamboa, porque fazian e consentian muchos robos e malifiçios en la tierra e en los caminos e en todos los logares. E faziendoles pagar todos los malefiçios e derribanronles todas las casas fuertes, que una sola no dexaron en toda la Provinçia,....\nGaztelako errege Enrike IV.ak emandako hainbat ebazpenatan ere, dorreak erabat txikituak izan zirela berresten da. Hasierako aginduetan, gainera, botatako dorreak erretzea agintzen zen. Gerora, materialak berriz erabil ahal izateko, ez erretzea deliberatu bazuen ere.\nHau dela eta, orokorrean dorretxeek Ahaideen bilakaera bera izan zutela esan daiteke. Hiribilduetan egokitu diren leinuek ere etxe berriak eraikitzen zituzten. Dorreak ez ezik, etxe dotoreak.\nArtazubiaga, Zarautz, Etxebeltz, Lasa\nBestalde, Handikien interesak Gipuzkoatik aldendu eta Gaztelako zein Frantziako beste sendi ahaltsu eta handiekin bat egin ahala, etxe hauekiko loturak lausotzen ziren.\nAsko eta asko nekazaritzarako egokitu ziren, Jaun Handiek maiztertzan ematen zutenak.\nBerastegi, Balda, Donemiliaga\nAzkenik, leinu askori gertatu bezala, dorre ugari desagertu egin da. Utziak, ala hirigintzak eskatzen zituen behar berrien mesederako. Birrinduak izan ez ziren dorreek ere antzeko patua ezagutuko zuten mendeetan zehar. Gotorleku hauekin agertzen ziren bestalako osagaiak -harresiak, lubakiak,...- zein eraikinak burdinolak, errotak,...- ere desagertu egin dira.\nOñati, Jauregi-handi, Gabiria, Loiola\nIndusketa arkeologiko berriak antolatu, eta dokumentazio lanak taxuz jorratu arte, nekez berreskuratuko dugu dorretxeen oroimen fisikoa. Arlo honetan, beraz, asko dago egiteko. Ikerketa serio, berritzaile eta gaurkotuek baizik ez dute argituko dorre, jauregi eta abarren tipologiak, moldaketak eta bilakaera historikoak nolakoak izan diren.\nJauregi (Zerain), Zegama, Zumarraga, Olaso, Otalora


Irekia Eusko Jaurlaritza - Gobierno Vasco :: Kontroleko osoko bilkura (2020/11/13)\n\nKontroleko osoko bilkura (2020/11/13) Iturria: Irekia\n\n\n\n\n\nkontroleko_osoko_bilkura.jpg Iturria: Irekia\nlhk_parlamento_punto_6.jpg Iturria: Irekia\nlhk_parlamento_punto_7.jpg Iturria: Irekia\nlhk_parlamento_punto_2.jpg Iturria: Irekia\nlhk_parlamento_punto_4.jpg Iturria: Irekia\nlhk_parlamento_punto_5.jpg Iturria: Irekia\nGaldera, Iker Casanova Alonso EH Bildu taldeko legebiltzarkideak Lehendakariari egina, ostalaritza sektoreak pairatu dituen murrizketen eta itxieraren aurrean Jaurlaritzak hartuko dituen neurriei buruz.\nIñigo Urkullu lehendakariak azpimarratu du, martxoaren 24an enpresa txiki eta ertainentzako lehen laguntzak abian jarri zirenetik, hainbat diru-laguntza- eta finantzaketa-funts onartu direla ostalaritza-sektorearen premiei erantzuteko, astearte honetan bertan onartutakoa barne, "itxiera ondorengo lehen Gobernu Kontseiluan", 30 milioi euro berrirekin.\nLehendakariak onartu du ixteko neurria mingarria dela eta ondorio ekonomikoak dituela, baina nabarmendu du ezinbestekoa dela gizarte transmisioa ekiditeko. "Erantzukizun eta proportzionaltasun printzipioetan oinarrituz hartzen ditugu unean-uneko neurriak. Osasun publikoaren eta neurri murriztaileen arteko orekari eusten diogu ", esan du.\nGainera, azpimarratu du ardura gutako bakoitzetik hasten dela, eta gure esku dagoela harremanak murriztu eta sei pertsonen burbuila mantentzea.\nGaldera, Miren Gorrotxategi Azurmendi Elkarrekin Podemos taldeko legebiltzarkideak Lehendakariari egina, osasun-krisiari aurre egiteko hartutako murriztapen berriei buruz.\nLehendakariak adierazi du Eusko Jaurlaritzak onartutako aurrekontu bat eta gizarte-babeserako sistema bat duela. Zentzu honetan, Urkulluk nabarmendu du indarrean dagoen aurrekontuak, Elkarrekin Podemosen lagutzaz onartua, ahalbidetuko duela Osasunera, Hezkuntzara eta gizarte-babesera futs gehigarriak bideratzea. "Guztira 937 milioi euroko aurrekontua dugu aurten Covid-19ak sortutako beharrei aurre egiteko, Elkargiren bidez bideratu diren beste 1.000 milioi euro ere", zehaztu du.\nGainera, Elkarrekin Podemos taldearen proposamenen eta Gobernu Programaren arteko elkarguneak direla eta, Iñigo Urkulluk eskua luzatu dio talde honi "aurrekontu sozial eta eraginkorrari" jarraipena emateko, lau eurotik hiru politiketara bideratzen dituen aurrekontuari. "Gure eskaintza, irekia eta leiala, berretsi nahi dugu, aurrekontuen akordio honi jarraipena emateko", adierazi du.\nGaldera, Carlos Iturgaiz Angulo euskal Alderdi Polularra- Ciudadanos taldeko legebiltzarkideak Lehendakariari egina, COVID-19aren pandemiaren ondorioz jarduera ekonomikoaren murriztapen berriek larriki eragin dien ostalaritzaren eta beste sektoreen aldeko laguntzei buruz.\nLehendakariak gogorarazi egin ditu Covid-19ak ostalaritzaren sektorean izaten ari den ondorioak arintzeko hartu diren eta hartzen ari diren neurriak, eta azpimarratu du euskal erakundeak prest daudela hostalaritza ixteko neurriak eragin dituen galerak konpentsatzeko. "Batzorde tekniko-zientifikoak beharrezkotzat jo du neurri horiek hartzea, kutsatzeen bilakaera gero eta handiagoa, larria eta oso kezkagarria delako. Neurri gogorra da, baina beharrezkoa, gure osasun-sisteman kolapsoa saihesteko eta osasun publikoa bermatzeko. Hori da irizpide nagusia eta lehentasuna ", gaineratu du.\nHalaber, Lehendakariak argitu du Jaurlaritzak laguntza ekonomikoak zehazteko erabiltzen dituen irizpideak honako hauek direla: hartutako erabakien ondorioak aztertzea; sektorearekiko hurbiltasuna, entzutea eta elkarrizketa; eta laguntza-neurriak, inplikatutako erakunde publikoekin ahalik eta adostasun handienarekin.\nGaldera, Amaia Martínez Grisaleña talde Mixtoko legebiltzarkideak Lehendakariari egina, Jonan Fernándezek COVID-19aren Batzorde Teknikoaren koordinatzaile gisa duen gaitasunari buruz.\nLehendakariak ziurtatu du Jonan Fernándezek beharrezko gaitasunak dituela lan horiek koordinatzeko eta Batzordearen eztabaidak bideratzeko, erabaki egokienak hartzeko; izan ere, martxoaren 13tik gaur arte pandemia kudeatzeko egunero egiten diren jarraipen-bilera guztietan parte hartu du.\nLehendakariak azaldu duenez, LABIko Batzorde Teknikoa osatzen duten aditu profesionalei dagokie neurrien azterketa eta proposamena egitea, eta Lehendakaritzari dagokio batzorde hori koordinatzea, jarraipena egitea, ebaluatzea eta kontrolatzea; Jonan Fernándezek egiten du lan hori.\nGaldera, Carmelo Barrio Baroja euskal Alderdi Polularra-Ciudadanos taldeko legebiltzarkideak Lehendakariari egina, Udal txikietako biztanleek zenbait jarduera eta tramite egiteko dituzten mugikortasun-zailtasunei buruz.\nLehendakariak argitu du, arau orokorra udalerrietako sarrera eta irteera mugatzea den arren, biztanle gutxien dituzten udalerrietan bizi diren pertsonak beste udalerri batera joan daitezkeela, baita beste autonomia-erkidego batera ere, 36/2020 Dekretuaren 2.3 artikuluan jasotzen denaren arabera. Dekretu honetan, mugakide diren udalerrien arteko mugikortasuna baimentzen da, gizarte- eta ekonomia-jarduerak edo aire zabaleko jarduera fisikoak egiteko. "Edonola ere, arauaren helburua mugikortasuna murriztea da, birusaren transmisio komunitarioa saihesteko”, esan du Lehendakariak.\nGainera, Lehendakariak adierazi du, salbuespen gisa, bizileku duen udalerritik ahalik eta hurbilen dagoen merkataritza-zentro edo -establezimendu batera joan ahal izango dela, bizi den udalerrian edo udalerri mugakidean ematen ez diren zerbitzu eta horniduretarako.\nHalaber, gogorarazi du mugikortasuna posible dela honako kasu hauetakoren bati erantzuten badio: osasun-arrazoiak edo albaitaritza-arrazoiak; laneko betebeharrak, profesionalak, enpresakoak, instituzionalak edo legezkoak; ohiko bizilekura itzultzea; adinekoei, adingabeei, mendekotasun-egoeran daudenei, desgaitasunen bat dutenei edo bereziki kalteberak direnei laguntza eta zaintza ematea; errepostajea


Ordizia Kolore taldeak kultura arteko topaketa antolatu du. Noticias de Navarra\nOrdizia Kolore taldeak kultura arteko topaketa antolatu du\nHilaren 7an hasi eta 11 bitartean “errespetua eta kohesio soziala” bultzatuko dute egingo diren ekintzetan\nM. Aranburu - 2017(e)ko azaroaren 2a, osteguna - 06:11etan eguneratua\nOrdiziako Udal ordezkari, Ordizia Kolorekoak eta topaketan parte hartuko duten ordiziarrak, atzo Barrena jauregian egindako agerraldian.\nordizia- Ordizian jatorri ezberdineko jende ugari dagoela errealitate bat da. Haien herrialdeak utzi eta Ordizian bizi diren horien bizikide-tza errazagoa egiteko asmoz, Ordizia Kolore elkarteak eta Udalak kultur arteko topaketa antolatu dute. Datorren asteartean, hilak 7, hasiko dira ekintzak eta larunbatean amaituko dira, hilaren 11an.\n“Errespetua bultzatu nahi dugu Ordizian”, nabarmendu zuen atzo egindako agerraldian, Iñaki Dubreuil zinegotziak. “Herrian kohesio soziala egoteko dibertsitatea errespetatu behar dugu”, adierazi zuen. Etorkinak herrira iritsitakoan “babes eza eta ahulezia” jasaten dutela ere agertu zuen, eta egoera horri aurre egiteko asmoz antolatu dute topaketa hau.\nAinara Ormazabal, Ordiziako Udaleko Migrazio eta Aniztasun Teknikariak, azaldu zuen gaur egun landa-tzen diren haziak garrantzia handia dutela hemendik urte batzuetara izango diren loreak sortzen ikusi ahal izateko: “Ordiziako jatorri ezberdineko pertsonak elkar ezagutzea bilatzen dugu eta horrela, horiek aniztasunean aritzeko espazioak bermatu behar ditugu”.\nHala, azaroaren 7an, 18.30etan, Barrena kultur etxean Diru-sarrerak bermatzeko errenta Euskadin: ahulezia eta indarrak hitzaldia emango du Joseba Zalakainek. Euskadin indarrean dagoen Diru-sarrerak Berma-tzeko Errentaren (DBE) sistema aztertuko da hitzaldian, pobreziari aurre egiteko dituen gabezia eta indarrak azpimarratuz. Laguntza sistemaren datu nagusiak emango dira ezagutzera (zenbat pertsonek jasotzen duten, zenbat diru gastatzen den, nolako eragina duen pertsonen bizi baldintzetan…) eta gaur egun dituen arazo nagusiak aztertuko dira.\nAzaroaren 8an, Ekuatore Gineako ipuinak eta jokoak azalduko dituzte D’elikatuzen, 17.15ean, Estrella Ndong eta Idoia Sanchezek. Hilaren 9an, 9.30ean, Murren bidaia txotxongilo antzezlana ikusiko dute eskoletako haurrek zineman. Natatxak Murren historia kontatzen die bidean topa-tzen dituen pertsonei, eta begietara begiratzen die ikusleei, begirada on baten bila, lagunak egiteko, errealitateak hurbiltzeko, ezagutzeko, maita-tzeko eta gure nortasunean desberdin izateko balio duen begirada horren bila. Arratsaldean, 18.30ean, D´elikatuzen Munduko sukaldaritza ikastaroa eskainiko da eta izena 943 88 22 90 telefonoan eman behar da. Ostiralean ekintzek jarraituko dute eta 17.00etan, kultur ezberdinetako emakumeen arteko elkarrizketa egingo dute D’elikatuzen. 18.00etan, perkusio tailerra egingo dute plazan eta 20.00etan, Bouhia Musika taldeak musika bereberea eta dantza tradizionala eskainiko ditu.\nLarunbatean amaituko da kultur arteko topaketa hau. Kasu honetan, frontoian, 12.00etan, munduko arrozen prestaketa egingo dute. 14.00-etan, bazkari herrikoi irekia egingo da eta ez da beharrezkoa izena ematea. 15.30etatik aurrera tailerrak egingo dira: hip-hop dantza Sergio Nguemarekin, henna, trenza afrikarrak, munduko teak, haurrak garraiatzeko oihalak, buruko zapiak, soinekoak eta djembe joleak izango dira, besteak beste.


Aliantzak - Uribe kosta - Hiruka.eus\nXabier Aierdi 2020-12-16 11:58\nGarai txarrak dira lirikarentzat, eta, batez ere, berdintasunarekin eta aniztasunarekin zerikusia duenarentzat. Gutxitan izan dira hain indartsuak eta ugariak aurkariak, eta, gainera, elkarrekin egiten dute lan eta bitarteko asko dituzte. Herrialde askotan, eskuin muturreko mugimenduak azaleratzen ikusten ditugu; ez daude eskuin faxistetara mugatuta, gero eta diskurtso landuagoa eratzen dute, eta, diskurtso hori hedatzeko, ukazio-multzo bat erabiltzen dute, edozein logika zientifikoren edo gertaeretan oinarritutako logikaren kontrakoa. Baina oso ondo lotzen dira herritarren sineste-sistemekin, eta, bereziki, egoera txarrean dauden herritarrekin. Sinesteen eta logika arrazionalaren arteko borroka ez da beti orekatua, eta, nagikeriagatik bakarrik bada ere, sinesmenak indar iraunkorrak dira eta beste guztiaren gainetik gailendu nahi izaten dute.\nZAS! sarean badakigu zeinen garrantzitsuak diren tokian tokiko testuinguruak. Ezin da sarerik sortu tokian tokiko eremuetan sartu gabe, eta, horregatik, sare hori indartzeko, ezinbestekoa da testuinguru horiek lehenesten dituzten komunikabideen sare bat izatea. Gainera, soziologiaren ikuspegitik, ikerketen arabera toleranteagoak diren biztanle-segmentuak izaten dira euskarazko komunikabideen hartzaileak. Hori garrantzitsua da xenofobiaren eta arrazakeriaren aurkako errelatua barneratzeko eta indartzeko. Laburbilduz, bi sareen arteko aliantza hori estrategikoa da ZAS! sarearentzat, eta uste sendo horren oinarrituta, eskertzen du TOKIKOMek zurrumurruen aurkako estrategiarekiko erakutsitako begirunea.


NI PRAGAN, PRAGAN NIGAN\nUdazkeneko ilunabar batean iritsi naiz Pragara, hiriko sarrerako neoizko argipean, eta zuzenean hotelera joan naiz. Gaua hotel bateko gela batean pasa ondoren, egunsentiko eguzki zuriaz iratzarri naiz eta Pragako udazkena ezagutzera animatu naiz.\nEspazio existentziala da guztia edo dena egin daitekeen tokia, dena egiten uzten da baina ezaxolarik gabe. Horrela, Pragako karriketan eta eraikinetan zerbait berezia eta misteriotsua aurkitu dut eta ez dakit zer den; ez nau indiferente uzten. Agian, Kafka usaintzen dut noranahi noala, baina nahasirik nago hainbeste turistaren artetik ibilian.\nKafkarengan, berriz, Praga aurkitzen dugu, haren obretan ez dago Praga esplizituki, baina haren idatzietan topografia imaginario osoa aurkitzen dugu, eta hori hiri honetan sumatzen dut, karriketako txekierazko hitz ahoskagaitzetan. Baina Kafkak alemanez, inperioko hizkuntza ofizialaz, idazten zuen. Zergatik?\nEzustean hizkuntzak nahasten dira eta bat-batean eraldatzen zait Praga neure aurrean, eta neuregan halako gauza zehaztugabe kaotiko bat sartzen da. Noraino eramaten gaitu hiri baten metamorfosiak?\nKarriketan galtzera: Praszké Hrad, Malostranské namestí, Cihelua, Kafka Museum, Karluv Most, Krizovnická, auzo judua, Savoy kafetegia, Vezenskan, Staromestske namestí, erlojua, Mustek, Vaclavské namestí… zer esaten didate hitz edo izen horiek?\nGogor kolpatzen naute. Liburu batek aizkora bat izan behar du gure barneko itsaso hormatuarentzat, hori esan zuen bederen Kafkak, eta Arestiren olerki hura etorri zait burura: poesia mailua da. Hitzek kolpatzen naute, nahiz eta txekiera ez ulertu. Baina ez da hizkuntza bat jakin beharrik hizkuntza horretako hitzek norberaren bihotza kolpatzeko eta kontzientzia iratzartzeko. Bai, hitzak aizkora edo mailua dira, nire isiltasun bakartia hausten dutenak, eta noizean behin ohartzen naiz Pragaren alde zaharraz bestalde edo hitzez bestalde argazkien flashak daudela. Turistak.\nMalá Strana. Alde zaharrera abiatu naiz auzo judua ezagutu nahian, baina Bremengo musikarien gisa ez naiz helburu horretara iritsi eta bidean gelditu naiz. Neruda poeta txiletarra ezagutzen nuen eta gustuko dut, baina Pragan Neruda idazle txekiarraren izena duen karrika xarmagarria deskubritu dut eta turistez beste eginez Nerudova karrikan ibilian alde zaharreko karriketan galdu naiz.\nJan Neruda XIX. mendean sortu zen eta XX. mendean hil. Oraindik ez dakit zergatik hartu ote zuen Ricardo Eliezer Neftalí Reyes Basoalto poeta txiletarrak izen hori, baina seguru aski gustuko izango zuen idazle txekiarra eta haren “Malá Stranako ipuinak”.\nEguerdiko eguzki zuriak itsutzen dizkit begiak eta behatzak hormaturik Kafka sartzen zeneko kafetegi txiki batean, Savoy kafetegian, sartu naiz: taberna xumea da eta kava hutsa eskatu dut kavarna hartan.\nBeharbada Neruda ere sartu izango zen Kafkaren aurretik, eta Malá Stranako karriketan bere begirada galduz bere ipuinak idatzi zituen. Akaso “hiru lilien ostatuan” sartu zen egun ekaiztsu eta ilun batetik babestearren eta horrela emakume baten gorputz goxoa besarkatzearren.\nBaina ni bakarrik nago pivo bat edaten ari diren txekiarrei so eta, kafea edan dudanean, kavarna txiki hartatik atera naiz babesgabe, ostatu txiki xume polit hartan nik bederen ez bainuen beso abegikor batzuen kontsolamendurik aurkitu!\nOrduan, bi nerudak eta kafka gogoan, hotelera itzuli naiz eta koroa txekiarretan ordaindu dut ostatua.\nKontatu didate urteetan Txekoslovakiako presidente izandakoa idazle eta antzerkigile oparoa dela: Vaclav Havel… baina pertsonaia horri buruz bertze egun batean solastatu beharko dut, hari buruz zerbait irakurtzen dudanean, ala?\nPragako autobus geltokira joan naiz, bertatik Brno hirira itzultzeko. Bi ordu eta erdiko bidaia izango dut, baina merezi izango du, seguru! Kontatu didate bertan sortu zela Milan Kundera… ezagutzen al duzue idazle txekiarra? Orain Parisen bizi da eta frantsesez idazten du...


Herri bat zer izan kartan aukeratu ahal balitz bezala - Gaitzerdi\nHasiera » Umekeriak » Herri bat zer izan kartan aukeratu ahal balitz bezala\n“Nor doa irabazten, Eskozia edo Inglaterra?” galdetzen zuten atzo gauean zehar elkartera sartu-irten zebiltzan umeek. Koadrilako afari eskoziarra futboleroa atera zenaren isla.\nGosaritan emaitzaren berri emandakoan, zazpi urteko neskatoak: “Bada nik badakizu zer egingo nukeen (eskoziarra banintz)? Popatik denak, ez Eskozia eta ez Inglaterra, Euskal Herria izatea aukeratu eta kito! Euskaraz ikasi… eta listo”.\nAmari kafesnea kontrako eztarritik ateratzean, azken esaldiak laino kontsolagarri bat pausatu dio, euskaldun izateko bozkatu beharrik ez denarena. Nola zen hura? “Euskara da gure territorio libre bakarra…”.\nErabakitze eskubidea azaltzea korapilatuago jarri da ugalketa galderei erantzutea baino. Ez ote litzake irailaren 24an (asteazkena) Usurbilen egingo dugun Independentziari buruzko mahai-ingurua gurasoentzako hitzaldi pedagogikoen eskaintzetan txertatu behar?\nArgia Egunean eskuratuko dugun Europako Herrien Mapak ilustra gaitzala!


Museo bat, harribitxi bat - Nontzeberri\nHasiera/BESTELAKOAK/Museo bat, harribitxi bat\nBizkaiko Foru Aldundiak, bertoko museo guztiekin batera, erakusketa birtual handi bat antolatu du, maiatzaren 18an ospatzen den Museoen Nazioarteko Egunarekin bat eginez.\nEfemeride hori modu berezian ospatzeko erakundeak erakusketa birtual bat antolatu du, “lurraldeko museo bakoitzaren pieza enblematiko, esanguratsu eta garrantzitsuenetako batzuk biltzen dituena”. Gai asko topatuko ditu interesdunak: Bizkaiko lehen biztanleak, lanbideak, arrantza, errementaritza, meatzaritza, ontzioletako lana eta jarduera industrialagoak, eta abar. Horra joko duenak erakusketa osatzen duten piezen multzoa eta lanei buruzko informazioa zehatza kausituko ditu; gainera, ikus-entzunezko hainbat baliabide eskuragai izango dira, piezak zehatzago ezagutu ahal izateko.\nHogeita hamar museok parte hartuko dute ekimen horretan. Esandako data horretatik aurrera ikusgai izango da www.museoeneguna.eus plataforman, eta hilaren amaierara arte bisitatu ahal izango da.\nBizkaiko Foru Aldundiaren arabera, “aukera paregabea da lurraldeko museoetako altxorrak bisitatzeko, eta lan horien bidez gure historiaren, tradizioaren, ohituren, aisiaren, kulturaren, sinesmenen, ekonomiaren, artearen eta kirolaren alderdiak ezagutzeko”


Euskaltelek AAz baliatu du merkatuan finkatzeko - Euskaltel Blog\nIsidro Fernándezekin hitz egin dugu, Euskaltel Taldeko Enpresa Korporatiboko zuzendariarekin, adimen artifizialak eta big datak enpresei ekarri dizkien erronka berriei buruz. Euskaltelek abangoardiako soluziorik onenak eskaintzeko aprobetxatu nahi du erronka hori.\nZer abantaila dakarkit AA eta big data erabiltzeak?\nAdimen artifiziala indarrez sartu da eta gero eta alor eta industria gehiagotan ezartzen ari da. Aspalditik dago gure eguneroko bizitzan, nahiz ez garen beti horretaz jabetzen. Enpresa teknologiko handietan hasi ziren adimen artifiziala eskala handian ezartzen (Facebook, Google, Amazon…), eta, gaur egun, era guztietako enpresa eta industrietan ezartzen da, nola handietan hala ertainetan. Txikietan ere gero eta gehiago ezartzen da, adimen artifizialeko teknikak aprobetxatzeko aukerak dauzkaten tresna espezializatuen bidez.\nHerritar batzuen bizitzan duen eragin handiaren adibide dira industrian eta osasungintzan lantzen ari diren erabilera ugarietako batzuk, hala nola laguntzaile birtualak eta gidatze automatikoa. Dena den, erabilera asko zeharkakoak (cross) dira: industria bati baino gehiagori eragiten diete aldi berean, eta ez dagozkio berariaz enpresa-mota jakin bati. Hauek dira adimen artifizialak gaur egun dituen erabilera nagusi batzuk (guk landu ditugunak eta enpresetan eragin handia izan dutenak): bezeroak atxikitzea; maileguen eta finantzazioen arriskua iragartzea (finantza-industriarentzat espezifikoagoa); marketin-kanalak esleitzea, publizitate-gastua optimizatzeko; elektrizitate-sorkuntza edo -eskaera kalkulatzea; iruzur eta zibererasoak hautematea; bezeroen eskaintzak pertsonalizatzea, haien gogobetetzea handitzeko; eta konpainia baten harreman komertzialak eta salmenta-bolumena iragartzeko aukera, ekoizpena, stocka eta kostuak eraginkorragoak izan daitezen.\nNola aprobetxatzen du hori Euskaltelek?\nEuskaltelen, BAI Analyticsen, adimen artifizialeko ereduak izateak ematen dituen abantailak aprobetxatzen ditugu geure negoziorako. Gure helburuetan, eragin handiena duenetako bat da bezeroekiko erlazioa eta haiek gure produktuak erabiltzean duten esperientzia hobetzea. Halako ekimenekin lortu nahi da bezeroak markarekin gusturago egotea eta gure bezeroak leialtzea, lehiakideengana joan ez daitezen. Hori lortzeko, baina, egoera asko hartu behar dira kontuan: kontratazioa bera, bezeroarenean produktua gaitzea (teknikariek lehenbailehen egin behar dute, lehen egunetan konektagarritasun-arazorik ez izateko), kontratatutako zerbitzuak etenik gabe erabili ahal izatea erabiltzaileak, eta abar. Hala, ezinbestekoak dira konexio-gailuen mantentze-lan prediktiboa egiteko, nola fakturazioan hala zerbitzuan akatsik ez izateko, bezeroaren beharrei egokitutako eskaintzak egiteko gai izateko eta bezeroen gogobetetze-maila handitzeko.\nAdimen artifizialaren erabilera ez da, jakina, hor bukatzen; negozio-mailako beste erabilera batzuek ere eragin handia dute. Adibidez, batetik, publizitate-gastuaren optimizazioak, zeinarekin ikus-entzule gehien dituzten kanalak identifikatzen baitira; eta, bestetik, kasuan-kasuan terminal garrantzitsuenetan eskain ditzakegun finantzazio-aukera onenak identifikatzea.\nAzkenik, telekomunikazioen sektoreari berariaz dagokionez eta mantentze-lan prediktibotik harago joanez, oso garrantzitsua da zerbitzu-mota bakoitzak eremu bakoitzean izango duen eskaera aurreikustea. Zerbitzu horien hornitzaileak garenez, ezinbestekoa dugu unean-unean behar besteko ahalmenez bermatzea eskaera.\nZein bezerori eta zein saili egin diezaioke mesede AA erabiltzeak?\nPixkanaka frogatzen ari da era guztietako soluzioak emateko gai dela eta ematen ari dela, industria- eta konpainia-mota gorabehera. Hasieran, AA gehiago zabaldu zen finantza- eta aseguru-industrian, enpresa horiek negozio-ereduaren ondorioz datu-bolumen izugarriak eta erabilera oso jakinak izaten dituztelako (adibidez, zer mailegu ez diren ordainduko iragartzea eta istripuak izateko arriskua kalkulatzea). Bi osagai horiek oso garrantzitsuak eta erabakigarriak dira sektore horietan halako ekimenak gauzatzeko, konpainiak biziraute aldera, eta horregatik dira, AAri dagokionez, sektore lehiakorrenak.\nGizarteak eta teknologiak eboluzionatu ahala, AA pixkanaka sartzen joan da industria berrietan, frogatzen joan delako arazo eta erabilera-kasu asko ebatz ditzakeela. Horren ondorioz, gora egin du teknologia hori erabiltzeko interesa duten konpainien kopuruak, eta, aldi berean, AAko teknologien aurrerapenak negozio-alor eta erabiltzaile-profil gehiagotan erabiltzeko aukera ekarri du (datu-zientzialarietatik hasi, eta negozio huts-hutseko profiletara).\nGero eta sektore gehiagotan AAko proiektuak egitean ikusi dugunez, kasu jakin batzuk nahiko homogeneoak dira. Industria bakoitzak baditu berariazko erabilerak, baina, hala ere, ia beti aurkitzen ditugu behar komunak: salmentak areagotu, bezero-ihesa murriztu, bezero handiak erakartzeko aukerak identifikatu, produktu berriak saldu, eta bezeroei eskaintza pertsonalizatuagoak egiteko aukera bilatu.\nKonpainia gehienek datu-zientzia negozio-profiletara demokratizatzea bilatzen dute, eta arrakasta nagusietako bat izango litzateke hori lortzea. Izan ere, badakite halako profilak ez direla ugari, eta eskasia horrek mugatu egiten du lehiakortasunez hazteko aukera.\nNormalean AAko ekimenak datu-zientzien, datu-analisien edo big dataren arduradunek kudeatzen dituzten arren, gero eta ohikoagoa da talde horiek deszentralizatuta egotea eta beste alor batzuetan ere lan egitea, hala nola marketinaren, negozio-adimenaren eta negozien arloetan. Horrek aukera ematen die negozio-bezeroengandik eta haien esperientziatik hurbilago egoteko, datu-zientzialarien lantalde teknikoekin lotura duten arren.\nZer tresna behar dira?\nEuskaltelen plataforma batzuk ditugu, desberdinak, AA ereduak egiteko. Adibidez, R Studio eta Jupyter Notebook, R eta Python lengoaietan ad hoc idatzitako kode eta ereduetarako, eta dagoeneko erabiltzen ditugun AAko berariazko plataformak, zeinetara gero eta gehiago ari baikara aldatzen (adibidez, geure AAko plataforma, Mileva izenekoa, eta DataRoboten AAko plataforma). Plataforma modernoagoetara aldatzeari esker, bereziki bi alderditan egin ahal izan du aurrera BAI Analyticsek. Batetik, hilabete batzuetatik aste batzuetara murriztu da ereduak garatzeko eta ekoizten hasteko behar den denbora. Eta bestetik, ereduen mantentze-lanak homogeneizatu dira, negozio-erabakietan eragina duten AAko ereduen monitorizazio eta gobernantzako industriako jardunbide onenei jarraituta.\nJakin nahi duzu adimen artifizialeko zer soluzio izan daitezkeen egoki zure enpresarako? Gehiago jakin nahi baduzu, harpidetu zaitez gure buletinera. Enpresa-bezeroentzako sail komertzialarekin ere jar zaitezke harremanetan.


Etorkizuneko lanpostuak • ZUZEU\n“Nolakoak izango dira etorkizuneko lanpostuak?” da Andoni Sagarna ingeniariak bere buruari egiten dion galdera “Iparrorratza” blogean; erantzunak bertigo apur bat ere ematen du.\nEtorkizuneko lanpostuak? / Etorkizuneko lanpostuak?\nerrobotak, etorkizuna, ingeniaritza, lana, lanbideak, lanpostuak, Teknologia\nZer duzu buruan “Etorkizuneko lanpostuak”-ri buruz\nSugar 2016-06-05 13:51\nGizakia ia guztiz ordezkatua izan ahalko da makinengatik mende hau bukatu baino ehen armagedon bat ez badago behintzat.\nBerdin du ze lan edo ikasketa jartzen dan, gaur egun makinak gu baino askoz hobeto lan egiteko kapazak dira arlo mordoetan, baina horrela jarraituz, ia edozein arloan, edo guztietan izango dira gu baino hobeagoak.\nHori ez du ezer txarrik, txarra dana sistema antolatzeko era da.\nTa adaptatu baino lehen milaka milioi kalte izugarriak jasango dituzte orain jasaten ari duten bezalaxe.


2021-11-15 - Bidasoko Hitza : Bidasoko Hitza\nUdalak eta elkarte feministek programa zabala prestatu dute A25erako\nLarunbatetik hilaren 28ra bitarte jarduera ugari antolatu ditu Berdintasun sailak Bidasoaldeko Elkarte Feministarekin, Gaurko Andreak Berdintasunaren Aldeko Elkartearekin eta Parean Elkartearekin elkarlanean.\n"Haurren aurkako abusuen arazoa oroitu eta jorratzeko" adierazpen bat egiteko eskatu du Elkarrekin Podemos-IUk\n"Prebentzio programen hedapenean premiaz esku hartzeko" asmoz egin dute eskaera. Bozeramaileen Batzordean aztertzea nahi dute.\nBertako taldeen jaialdia jasoko du Ficobak abenduaren 17 eta 18an\nIrungo La Bona Dena, Malforta, Slimfit eta Kulto Kultibo taldeak Zetak-ekin batera ariko dira. Osasun egoera mantentzen bada, ikusleak zutik egoteko aukera izango dutela aurreratu du udalak.\nLastaola Postetxen aurreikusitako etxebizitzen kopurua erdira murriztea proposatu du EAJk\nLastaola Postetxe eremuaren mendebaldean, etxebizitzak eraiki beharrean, berdegune bat ezartzea proposatu dute. Eremuak "paisai aldetik, historikoki eta kulturalki balio handia" duela diote.\nBehobia lasterketaren "alde ezkutua" salatu dute Artiako Lagunek\nAtzoko lasterketak Artia eta Behobia inguruan zabor ugari utzi zuela salatu dute sare sozialetan. "Ezin al dira kirola eta gizatasuna batera uztartu?".\nOlatz Zabala eta Javier Perez, lehen irundarrak helmugara iristen\nDonostiako helmugara 334 irundarrek iristea lortu dute, eta horietatik Olatz Zabala Dominguez eta Javier Perez Moreno izan dira.\n[Galeria] Kirolaren festa handia, Irungo kaleetan[Galeria] Gustuko tokian… aldaparik ez?\nOinaurrek atsedenerako eta jolaserako eremu berria du jada\nEremu eszeniko bat sortu dute, askotariko elementuekin. Jostun eta Inude kaleen bidegurutzean aurki daiteke eremua.\nZine Ikusleen Topaketa Ibiltaria ostegunean iritsiko da Hondarribira\n'Non dago zinea? Aretoaren arkitektura eta bere audientziak' izenpeko solasaldia eskainiko dute Kultur Etxean, eta ondoren, 'Chavela' film luzea ikusteko aukera izango dute bertaratutakoek.\nAzken astebetean, COVID-19agatik 136 positibo Irunen eta Hondarribian\nHilaren 7tik 14ra Irunen 105 positibo jaso dituzte, eta 31 Hondarribian Bi herrietako 100.000 biztanleko tasa bikoiztu egin da astebetean.\nAiton-amonen pasadizoak bildu nahi ditu Betti Gottik, lehiaketa batekin\nEskualdeko herritarrei aiton-amonen istorioak bidaltzeko eskaera egin diete, "gure artean zabaldu eta haien berri izateko" asmoz. Herri bakoitzeko irabazleak 300 euro jasoko ditu.\nBehobia-Donostia: rollerretan, Amale Mugika eta Jesus Jimenez Oarso Bidasoko azkarrenak\nOarsoaldeko, nahiz Hondarribiko eta Irungo hamabost roller iritsi ziren atzoko Behobia-Donostian helmugara. Horien artetik azkarrenak, bi pasaitar.


Irekia Eusko Jaurlaritza - Gobierno Vasco :: EHAA xedapena 201904225\nHurrenkenaren zenbakia: 201904225\nUztailaren 22ko 179/2003 Dekretuak, Helduentzako euskararen irakaskuntza burutzen duten euskaltegien eta beste zentro homologatuen jarduera eta horien finantzaketa Euskal Autonomia Erkidegoko Administrazioaren aldetik arautzen duenak, bere 16. artikuluan ezarria dauka HABEk dirulaguntza emango duela, bere aurrekontu-bitartekoen muga barruan, Erregistroan inskribaturik dauden euskaltegi eta euskararen autoikaskuntzarako zentro homologatuak finantzatzeko, helduen euskalduntzegintzan egiten duten lanagatik. Horretarako, HABEren zuzendari nagusiak dirulaguntzen deialdia egingo du ikasturte akademiko bakoitzaren hasieran.\nIldo horretatik, Kultura eta Hizkuntza Politikako sailburuak, 2018-2020 epealdiko Dirulaguntzen Plan Estrategikoa onartzen duen 2018ko urtarrilaren 31ko Aginduaren bitartez, Hizkuntza Politika alorrean 7. helburu orokor bezala helduen euskalduntzea bultzatzea aurreikusten du, «47130 euskaltegi pribatu eta euskararen autoikaskuntzarako zentro homologatuei zuzendutako dirulaguntzak» kodea duen ekintza-atalean. Plan hori garatzeko, Kultura eta Hizkuntza Politikako sailburuak, 2019ko maiatzaren 6ko Aginduaren bidez, 2019ko Dirulaguntzen Plan Orokorra onartu zuen, eta deialdi honetan aurreikusitakoak jasotzen dira bertan.\nBeraz, euskaltegi pribatu eta euskararen autoikaskuntzarako zentro homologatuei zuzendutako 2019-2020 ikasturteko dirulaguntzen deialdia egin behar da, bai eta ikasturte horretan aplikatu beharreko finantzaketa-moduluak ezarri eta dirulaguntza horiek emateko baldintzak eta prozedura arautu ere.\nHorregatik, aipatu xedapenek eta otsailaren 13ko 34/1996 Dekretuak, HABEren egitura organikoa ezartzen duenak, zuzendaritza nagusi honi aitortzen dizkion eskumenez, eta indarrean dauden Euskadiko Ogasun Nagusiaren Antolarauei buruzko Legearen Testu Bateginak, azaroaren 11ko 1/1997 Legegintzako Dekretuaren bitartez onartutakoak, eta Dirulaguntzen Lege Orokorrak (azaroaren 17ko 38/2003 Legeak, aurrerantzean DLO) eta lege hori garatzen duen Erregelamenduak, uztailaren 21eko 887/2003 Errege Dekretuak, ezartzen dutenaren arabera, hau\nLehenengoa.– Euskaltegi pribatu eta euskararen autoikaskuntzarako zentro homologatuei zuzendutako 2019-2020 ikasturteko dirulaguntzen deialdia egitea, ebazpen honen I, II eta III. eranskinetan aurreikusitako oinarrietan ezarritako baldintza, prozedura eta formularioen arabera.\nDonostia, 2019ko irailaren 10a.\n1.– Oinarri hauen helburua da 2019-2020 ikasturteko (2019ko urria eta 2020ko iraila bitarteko) euskara-ikastaroengatik euskaltegi pribatuei eta autoikaskuntzarako zentro homologatuei zuzendutako dirulaguntzen baldintzak arautzea.\n2.– Horrelako laguntzetan emango diren diru-kopuruak HABEren aurrekontuetan horretarako dauden partiden konturakoak izango dira: 20.760.000 euro, beraz. Era honetan banatzen da kopuru hori:\na) 18.500.000 euro, 6.1 oinarrian zehaztu euskaltegien berezko ekimenezko aurrez aurreko jarduera babesteko.\nb.1.– 410.000 euro, 6.2 oinarrian zehaztu autoikaskuntzarako zentroen bere ekimenezko autoikaskuntzako jarduera babesteko.\nb.2.– 1.100.000 euro, 6.3 oinarrian zehaztu euskaltegien bere ekimenezko autoikaskuntzako jarduera babesteko.\nc) 750.000 euro, 6.4 oinarrian zehaztu barnetegietako jarduera babesteko.\nHala ere, diru-kopuru horiek eskari guztien beharrei erantzuteko behar bestekoak ez balira, hainbanatu egingo da dirulaguntza onuradunen artean irizpide hauen arabera: lehenengo eta behin, faltako litzatekeen zuzkidura ekonomikoaren lehenengo 200.000 euroko kopurua 6. oinarriaren 1.1.b) atalean, euskaltegien berezko ekimenezko aurrez aurreko jardueraren ratioaren gehigarria aplikatzeko aurreikusten den gehiengo diru-kopuruari aplikatuko zaio; ondoren, hainbanaketa egingo da, azpi-atal bakoitzeko emaitzak errespetatuz, a) eta c) azpi-atalak salbu, hauek batera eta maila berean hainbanatuko baitira. Hau guztia, nahiz eta a) edo c) azpi-ataletan bere baitako beharrei aurre egiteko behar beste baliabide izan.\n4.– Oinarri hauetan jasotako irizpideen arabera onargarria den dirulaguntzen zenbateko osoa kontuan hartuta, oinarri honen 2. atalean ezarritako zenbateko osoa handitu ahal izango da, baldin eta HABEren aurrekontuetan beste dirulaguntzetarako aurrekontu-sailen izakinak agortu ez badira. Aldaketa horiek eskarien gaineko ebazpena eman aurretik egin beharko dira. Adierazitako aldaketen berri HABEren zuzendari nagusiaren Ebazpenaren bidez eman beharko da, EHAAn argitaratuko dena.\n1.– Deialdi honetako dirulaguntzen onuradun izan daitezke euskaltegi pribatuak eta autoikaskuntzarako zentro homologatuak, betiere ondoren zehazten diren baldintzak eta azaroaren 11ko 1/1997 Legegintzako Dekretuak onartzen duen Euskadiko Ogasun Nagusiaren Antolarauei buruzko Legearen Testu Bateginean eta DLOren 13. artikuluan jasotakoak betetzen badituzte.\nb) DLOren 13. artikuluaren 2. atalean aurreikusitako egoeretan ez egotea, eta batez ere zerga guztiak ordainduta edukitzea eta egunean Gizarte Segurantzarekiko ordainketak. Deialdi honen organo kudeatzaileak egiaztatuko du, automatikoki, behar hainbat aldiz, dirulaguntza eskatu duten entitateek bi betebehar horiek egunean dituztela. Hala ere, eskaria egiten duenak baimena emango ez balu, berak aurkeztu beharko ditu baldintza horiei dagozkien egiaztagiriak.\nf) Betiere, onuradunen aldeko dirulaguntza-aitorpena baldintzatuta egongo da dirulaguntzen itzulketa- edo zehapen-prozedura oro amaituta egotera, eta hala dagokionean, dirulaguntzak itzultzearen ondoriozko obligazioak ordainduta izatera Euskal Autonomia Erkidegoaren Administrazio Orokorrarekin.\nb) Euskaltegi eta autoikaskuntzarako zentroetako ikasleek Helduen Euskalduntzearen Oinarrizko Curriculumean ezarritako gaitasun-mailen ziurtagiriak eskura ditzaten, Hezkuntza, Hizkuntza Politika eta Kulturako sailburuaren 2016ko azaroaren 23ko Aginduak (EHAA, 232. zk., abenduaren 7koa), Kultura eta Hizkuntza Politikako sailburuaren 2018ko ekainaren 7ko Aginduaren bidez aldatutakoak, ezartzen dituen prozedurak aplikatzea, eta aipatu lehenengo aginduaren 4.4 eta 5.2 artikuluetan oinarrituta ikasturtearen hasieran HABEren zuzendari nagusiak emango dituen jarraibideak unez une aplikatzea.\nf) Ikasleei matrikula-saria kobratu beharko diete. Ikasleek kopuru horren herena, gutxienez, ikastaroa hasi baino lehen edo, beranduen, hasi eta lehenengo hamar eskola-egunetan ordainduta eduki beharko dute. Honetatik at geratzen dira matrikula erakunde batek ordaintzen dien ikasleak.\ng) Euskaltegiek edo autoikaskuntzarako zentroek jasota eta egunean edukiko dituzte matrikulei dagozkien ordainketen banku-agiriak, ikasleek matrikulak garaiz ordaindu dituztela frogatzeko. Dirulaguntzen ondorioetarako, matrikula banku bidez ordaindu duten ikasleak bakarrik hartuko dira kontuan, eta ordainagirian ordainketa nori dagokion ere nabarmen azaldu beharko da.\n1.– Interesatuta dauden euskaltegiek eta autoikaskuntzarako zentroek, izaera juridikokoak izanik, dirulaguntza eskariak eta ondoko izapideak bide elektronikoa erabiliz soilik aurkeztuko dituzte, Eusko Jaurlaritzaren Egoitza Elektronikoan www.euskadi.eus/zerbitzuak/1045505 helbidean eskuragarri egongo den formularioaren bitartez. Eskabidearekin batera aurkeztu beharko den dokumentazioa bide elektronikoa erabiliz soilik aurkeztuko da.\na) Jardueraren aurreikuspena: 2019-2020 ikasturterako talde-orduen, autoikaskuntzako matrikulen eta barnetegi-egunen aurreikuspena, deialdi honen 6. oinarrian zehaztutako irizpideen arabera osatutakoa. Beraz, bere ekimenezko jardueran urrian hasitako ikastaldeen orduen, autoikaskuntzako matrikulen zein barnetegi-egunen eta aurreko ikasturtean azarotik aurrera hiru atal horietan onartutakoen batuketekin bat etorri beharko dute eskariko talde-orduen, autoikaskuntzako matrikulen edo barnetegi-egunen kopuruek.\nd) Erantzukizunpeko adierazpenak. Euskadiko Ogasun Nagusiaren Antolarauei buruzko Legearen Testu Bateginak (1997ko azaroaren 11ko 1/1997 Legegintzako Dekretuak onartua) eta DLOk ezartzen dutenaren arabera, erantzukizunpeko adierazpen bidez egiaztatuko dira honako betebehar hauek:\nAurkeztutako eskarian dokumenturen bat falta bada, edota okerren bat balego, eskaria luzatu duenari jakinaraziko zaio eta hamar eguneko epea emango okerrak zuzen ditzan, eta adierazi, horrela egin ezean, eskabideari uko egin zaiola ulertu beharko dela, dagokion ebazpenaren bitartez, Administrazio Publikoen Administrazio Prozedura Erkidearen Legearen 68. artikuluan jasotako baldintzetan.\nEuskaltegi bakoitzari dirulaguntzetarako onartuko zaizkion aurrez aurreko talde-orduak 2018-2019 ikasturtean euskaltegi bakoitzak eman eta ikasturtearen bukaeran dirulaguntzaren kitapenean HABEk onartutzat aitortu zizkion talde-orduak izango dira, ikasturte honetarako aurreikusitakoekiko % 7koa baino alde handiagorik ez badago. Dirulaguntzaren zenbatekoa kalkulatzeko, euskaltegiari onartuko zaion aurreikuspenaren gehiengoa izango da urrian hasitako ikastaldeen orduen eta aurreko ikasturtean azarotik aurrera onartutako ikastaldeen orduen batuketa. Hala ere, deialdi honetako 1. oinarrian finkatu zuzkidura ekonomikoa nahikoa izan ez eta oinarri berean aurreikusitako hainbanaketa egin beharra balego, talde bakoitza kokatua dagoen herriaren neurriaren arabera ondoren zehazten diren gutxieneko batez besteko ikasle-kopuru hauek ikasturtearen hasieran, urriaren azken lan-egunean, betetzen ez dituzten euskaltegiei doitu egingo zaie ordu onargarrien kopurua hainbanaketa egin aurretik, euskaltegian lortutako batez bestekoak euskaltegiari aplikatu behar zaion batez bestekoa betetzen duen proportzio berean:\n2018-2019 ikasturtean diruz lagundu gabeko euskaltegien kasuan, euskaltegiak 2019-2020 ikasturterako aurreikusitako ordu-kopurua onartuko da, betiere aurreikuspen horrek ez badu urrian hasitako taldeen orduek eta horiei erantsitako % 20ko gehikuntzak osatzen duten ordu-kopurua gainditzen.\n1.1.– Euskaltegien aurrez aurreko ikastaldeen dirulaguntzak bi zati izango ditu: oinarrizko modulua eta ratioarengatiko gehigarria.\na) Oinarrizko modulua: euskaltegiaren eskarian onartzen diren talde-ordu bakoitzeko oinarrizko modulua 43,10 eurokoa izango da. Modulu hau aplikatuko zaie jardun biko talde onargarrietako tutoretza-saioei ere.\nb) HABEren dirulaguntzapeko taldeetan, euskaltegiaren beraren ekimenezkoetan, talde bakoitza kokatua dagoen herriaren tamainaren arabera artikulu honetan zehaztu gutxienekoak aintzat hartu eta dagokion batez bestekotik gorakoa bada, talde-orduak aldearen puntu bakoitzeko 1,92 euroko gehigarria izango du eta kontzeptu honetarako guztira 400.000 euroko kopurua izango da. Ratio hau urriaren azken lanegunean neurtuko da.\n1.2.– Uda-barnetegien kasuan, egun osoko pentsioagatik (ostatua, gosaria, bazkaria eta afaria), eguneko eta ikasleko 20,78 euroko laguntza izango dute.\nAutoikaskuntzarako zentroen beren ekimenezko jarduerari dagokion dirulaguntzaren zenbatekoa matrikula onargarriaren arabera kalkulatuko da, matrikula horiei artikulu honetan zehaztutako moduluak aplikatuz.\na) Eskariko matrikulak, hau da, urrian hasitako ikasleak eta dagokion proiekzioa –aurreko ikasturteko azarotik aurrerakoak gehi udakoak– aurreko ikasturtean ikasleek burututako matrikula onargarrien proportzio berean doituko dira, betiere aipatu proportzioak gutxienez % 40ren bermea eta gehienez % 80ren muga izango dituelarik. Matrikula onargarriak deialdi honen II. eranskineko 3. puntuan ezarritako irizpideen arabera zehaztuko dira. Dirulaguntzaren zenbatekoa kalkulatzeko, autoikaskuntzarako zentroari onartuko zaion aurreikuspenaren gehiengoa urrian hasitako autoikaskuntzako matrikulen eta aurreko ikasturtean azarotik aurrera onartutako autoikaskuntzako matrikulen batuketa izango da.\nb) Doitutako kopuru hori oinarri bezala kontuan hartuta, laguntzarako matrikulak 2018-2019 ikasturtean bakoitzak eman eta HABEk onartutako berak izango dira, % 7koa baino alde handiagorik ez badago.\nd) 2018-2019 ikasturtean diruz lagundu gabeko autoikaskuntzarako zentroen kasuan, autoikaskuntzarako zentroak 2019-2020 ikasturterako aurreikusitako matrikulak onartuko dira, betiere aurreikuspen horrek ez badu urrian hasitako matrikulek eta horiei erantsitako % 20ko gehikuntzak osatzen duten matrikula-kopurua gainditzen.\nAutoikaskuntza bidez ikasten duten ikasleen jarduera, deialdi-ebazpenaren II. eranskinaren 3.1.1.a) puntuan zehaztutako 190 eskola-orduko modulu estandarra osatu duen ikasleko 920,85 eurotan babestuko da. Aipatu deialdi honen II. eranskinaren 3.1.1 eta 3.1.2 puntuetan zehazten diren beste moduluak proportzionalki egokitu egingo dira, ikastaro-modulu onargarria izanik ere, jarduera osoa burutzen ez duen ikasleko.\na) Eskariko matrikulak, hau da, urrian hasitako ikasleak eta dagokion proiekzioa –aurreko ikasturtean azarotik aurrerakoak gehi udakoak- aurreko ikasturtean ikasleek burututako matrikula onargarrien proportzio berean doituko dira, betiere aipatu proportzioak gehienez ere % 80ren muga izango duelarik. Matrikula onargarriak deialdi-ebazpenaren II. eranskinaren 3. puntuan ezarritako irizpideen arabera zehaztuko dira. Dirulaguntzaren zenbatekoa kalkulatzeko, euskaltegiari onartuko zaion aurreikuspenaren gehiengoa urrian hasitako autoikaskuntzako matrikulen eta aurreko ikasturtean azarotik aurrera onartutako autoikaskuntzako matrikulen batuketa izango da.\nb) Doitutako kopuru hori oinarri bezala kontuan hartuta, laguntzarako autoikaskuntza-matrikulak 2018-2019 ikasturtean bakoitzak eman eta HABEk onartutako berak izango dira, % 7koa baino alde handiagorik ez badago.\nd) 2018-2019 ikasturtean diruz lagundu gabeko euskaltegien kasuan, euskaltegiak 2019-2020 ikasturterako aurreikusitako autoikaskuntza-matrikulak onartuko dira, betiere aurreikuspen horrek ez badu urrian hasitako matrikulek eta horiei erantsitako % 20ko gehikuntzak osatzen duten matrikula-kopurua gainditzen.\nAutoikaskuntza bidez ikasten duten ikasleen jarduera, deialdi-ebazpenaren II. eranskinaren 3.1.1.a) puntuan zehaztutako 190 eskola-orduko modulu estandarra osatu duen ikasleko 920,85 eurotan babestuko da. Aipatu deialdi-ebazpenaren II. eranskinaren 3.1.1 eta 3.1.2 puntuetan zehazten diren beste moduluak proportzionalki egokitu egingo dira, ikastaro-modulu onargarria izanik ere, jarduera osoa burutzen ez duen ikasleko.\n4.– Barnetegi iraunkorretako ikastaroen kasuan, eskolarako modulu horrez gain, eguneko 6,89 euroko modulua aplikatuko da pentsio erdia bada (bazkaria) eta eguneko 21,98 euro pentsio osoa denean (ostatua, gosaria, bazkaria eta afaria). Pentsio osoko ikasleen kasuan, ikastaroak dirauen bitartean eta euskaltegiak bideratuta, familia euskaldun batean bizi diren ikasleen kasuan, ikasle eta eguneko 6,13 euroko gehigarria jasoko du euskaltegiak. Halaber, urte osoan zehar barnetegia zabalik izateak dakartzan gastu orokorretarako, pentsioetarako modulu horiez gain, aurreko ikasturteko dirulaguntzaren kitapenean lerro honetan onartutako % 5 gehituko da.\n2.– Ebazpena 2019ko abenduaren 20a baino lehen jakinaraziko da. Epe horretan organo erabakitzaileak jakinaraziko ez balu, eskaria ez dela onartua izan ulertuko da.\n4.– Interesdun bakoitzari egin dakiokeen Ebazpenaren jakinarazpenaz gain, Euskal Herriko Agintaritzaren Aldizkarian argitaratuko dira emandako dirulaguntzak eta horien onuradunak, baita martxoaren 8ko 130/2019 Errege Dekretuak berariaz aurreikusitako bitartekoetan ere.\nIkusketa baten ondorioz ez-betetze bat ohartuko balitz, HABEren zuzendari nagusiak behin betiko erabakia hartu baino lehen, euskaltegiaren edo autoikaskuntzarako zentroaren arduradunari ikuskatutako egoera jakinarazi beharko dio, honek 15 eguneko epean dagozkion alegazioak egin ahal izateko.\n11.– Oinarria.– Zuriketa.\na) Langileen soldatak eta Gizarte Segurantzako gastuak. Gastu hauen zuriketari dagokionez, euskaltegien kudeaketarako aplikazio informatikoan jasota dauden langileak soilik hartuko dira kontuan. Langileen gastuak, euren ordainketarako banku bidezko zerrendak (edo nominak), eta Gizarte Segurantzari eta PFEZari dagozkion ordainketen agiriak aurkeztuz zurituko dira. Banka elektronikoaren bidez eginiko eragiketen agiriek dagozkien aztarna elektronikoen kodeak eduki behar dituzte eta bankuaren ordainagiriek, zigilua edo baliozkotze mekanikoa. Langileen gastuen bitartez deialdi honetako 6.1, 6.2 eta 6.3 oinarrietan zehaztutako jarduerak babesteko emandako dirulaguntzaren % 75 gutxienez zuritu beharko da.\nf) Irakaskuntzaren kalitatea hobetzeko helburuarekin sortutako beste edozein gastu. Horretarako onuradun bakoitzak deialdi honen bidez jasotako dirulaguntzaren % 3 gutxienez jarraian zerrendatzen diren hobekuntza-prozesuetan erabili izana ziurtatu beharko du: irakasleen formazioan (barruko zein kanpoko formazio-jarduerak), Informazio eta Komunikaziorako Teknologietan (IKT), materialgintzan eta kudeaketaren hobekuntzan. Dena den, euskaltegi edo autoikaskuntzarako zentroren batek ikusten badu, behin-behineko egoera medio, hobetzeko jardueretako agiriekin ez duela portzentaje hori zuritzerik izango, memoria arrazoitua helaraziko dio HABEren zuzendari nagusiari 2020ko urriaren 14ko epe-mugarekin.\n2.– Bestalde, deialdi honen 2. oinarriko 2.1.d) puntuan zehaztutako baldintza betetzeari begira, euskaltegiak edo autoikaskuntzarako zentroak helduen euskalduntze-alorreko zereginetan ikasturtean izan dituen sarrera eta gastu guztien balantzea azaldu beharko dio HABEri izapide elektronikoan dagoen formularioari jarraikiz.\n3.– Halaber, euskaltegiak edo autoikaskuntzarako zentroak 2019-2020 ikasturteko Memoria aurkeztu beharko du.\n1.1.– Emandako talde- eta ikasle-orduak eta barnetegi-egunak esleitutakoak baino gutxiago izan badira, horiek hartuko dira aintzat (bere ekimenezko jarduerari dagokionez, deialdi honen 6.1, 6.2 eta 6.3 oinarrietan finkatu irizpideak aplikatuta).\n1.3.– Euskaltegi edo autoikaskuntzarako zentro bakoitzari esleitutako diru-kopurua deialdi honetako 11. oinarrian zehaztutako kontzeptuen bitartez, eta oinarri horretan ezarritako proportzio-mugak errespetatuz, zuritzen ez bada edota 2.2.1.d) oinarrian zehaztutako % 70eko muga gainditzen bada, doitu egingo da, era berean, esleitutako dirulaguntza.\nDeialdi honetan araututako dirulaguntzen onuradunek azaroaren 11ko 1/1997 Legegintzako Dekretuak onartzen duen Euskadiko Ogasun Nagusiaren Antolarauei buruzko Legearen Testu Bateginaren 50. artikuluan eta DLOren 14. artikuluan araututako betebeharreko hauek izango dituzte:\nDirulaguntza deialdi honetan adierazitako datu pertsonalak eta egiaztatze-prozeduran sortzen direnak, abenduaren 5eko 3/2018 Lege Organikoak eta Europako Legebiltzarraren eta Batzordearen 2016/679 (UE) Erregelamenduak araututakoari jarraikiz, «Euskaltegien eta Autoikaskuntzarako Zentro Homologatuen Erregistroaren Kudeaketa» eta «Ikaslegoaren kudeaketa» izeneko tratamenduetan tratatuko dira, ondoren zehazten diren helburuetarako:\nAurreko artikuluetan aurreikusitako ikastaroez gain euskaltegiak edo autoikaskuntzarako zentroak Eusko Jaurlaritzaren Hizkuntza Politikarako Sailburuordetzak jarritako irizpideen arabera helduen euskalduntzearen esparruan beste ikastarorik emateko asmorik badu, eskabide arrazoitua aurkez lezake HABEren zuzendari nagusiaren aurrean, ikastaroa hasi baino hamabost egun lehenago. HABEren zuzendari nagusiak helduen euskalduntzearen sustapenari begira eta Hizkuntza Politikarako Sailburuordetzak jarritako lehentasunak kontuan hartuz ebatziko du eskariaren gainean. Erabakia ezezkoa bada, HABEren finantzaketatik at gelditzen dela ulertuko da.


Ipar Euskal Herria: ekonomia eredu propio baten premia | Gaindegia\nIpar Euskal Herria: ekonomia eredu propio baten premia\n2015-01-14·an argitaratua , 2016-06-10·an eguneratua\nIpar Euskal Herriak erronka handiak ditu aurrez aurre, eta gero eta erakunde gehiago ari dira etorkizunera begira jartzen bertan; esaterako, Baionako Merkataritza Ganbera, Euskal Herriko Laborantza Ganbera, Bizi! mugimendua…\nKrisialdi garai honetan Ipar Euskal Herriko enpleguaren bilakaera Hego Euskal Herrikoa baino egonkorragoa izan arren , langabezia datuak bereziki kezkagarriak dira azkenaldian. Esaterako, 2014ko azaroan 17.050 langabe zeuden erregistratuta Baionako bulegoan; azken hogei urteotako zifrarik handiena da hori, eta 2013ko hilabete berekoa baino %5,8 handiagoa.\nBaionako Merkataritza Ganberak 2014ko lehen sei hilekoari dagokionez argitaratutako txosteneko datuek ere ematen dute zer pentsa: Ipar EHko langabe erregistratuen artean, %41,7ak urtebete baino gehiago darama lan bila; Frantziako estatutik RSA diru laguntza jasotzen duen ipar euskal herritarren kopuruak %5,2 egin du gora urtebeteren buruan (8.396 dira); eta gaur egun egiten den lan eskaintzen erdia baino gehiago sei hilabete baino gutxiagorako da.\nArazo horiek guztiek Ipar Euskal Herriko ekonomiaren ezaugarriekin dute zerikusia. Frantziako estatuak turismo gune izatera bideratu du Lapurdiko kostaldea, aldi berean barnealdeari etorkizunerako alternatiba errealik planteatu gabe. Hori horrela, industriaren pisua txikituz doa, zerbitzuen sektorea hegemoniko bihurtzearekin batera. Izan ere, bost enplegutik ia lau dira zerbitzuen sektorekoak (zerbitzuak, merkataritza eta turismoa) gaur egun Ipar Euskal Herrian.\nGainera, ekonomiaren polarizazioa gero eta handiagoa da. Adibide bat jartzearren, 2008tik 2013ra, batez beste %34,52 hazi da enpresen kopurua Ipar Euskal Herrian, baina datuak oso bestelakoak dira zonaldearen arabera. Hala, Aturri Errobin %52,43koa izan da hazkundea; Xiberoa herri elkargoan, aldiz, %11,43koa, ez besterik. Kostaldetik urrundu eta barnealdera egin ahala, ekonomiaren dinamismoa gero eta txikiagoa da.\nHori horrela, barnealdea husten ari da, gazteek bertan geratzeko aukerarik ikusten ez duten heinean. Kostaldean, berriz, lana egon badago, baina prekarietate handikoa. Kostaldeko ekonomian bertan ere bada polarizaziorik: errenta handiko frantses herritarren erretiro gune bihurtuta, etxebizitzaren merkatua garestiegia da batere egonkorra ez den zerbitzuen sektorean lanean ari diren gazteentzat.


FITMAQ, topaketa aukerako makina-erremintaren hornitzaile onenekin Fitmaq\nHome / Albisteak / FITMAQ, topaketa aukerako makina-erremintaren hornitzaile onenekin\nFITMAQ azokak erakusketa-esparru onena eskainiko dio Espainiako bigarren eskuko makineriaren merkatuari. Interempresas-ek eta Bilbao Exhibition Centrek batera antolatuta, aukerako makineriaren sektoreko enpresa nagusietako 20 izango dira bertan, hala nola Latinoamerikako enpresak, Espainia balizko hazkunderako merkatu garrantzitsutzat jotzen dutenak.\nErakustokiaren xedea da fabrikazio-prozesuetako funtsezko sektoreak harremanetan jartzea, esaterako, azpikontratazio industriala, makineria eta hornidurak galdaketarako, forjaketarako, ijezketarako eta azaleraren tratamendurako, siderurgia eta automatizaziorako, eurentzako berariazko gune batean nazioarteko erosleei zuzendutako makina-eskaintza garrantzitsua bilduta.\nFITMAQeko erakusketariak dira, gehienbat, makineriaren salerosketa-enpresak, bigarren eskuko makinen atal berezia duten fabrikatzaile eta inportatzaileak, e-commerce enpresak eta makinen ordezko piezekin edo konponketekin loturiko zerbitzu-enpresak.\nFITMAQera etorriko diren erosleei dagokienez, garapen eta industrializazio bidean dauden herrialdeetako enpresetakoak dira, edo epe motzean ekoizpenaren etekin handiagoa lortu beharrean dauden herrialde industrializatuetako enpresetakoak, makina berriak eman dakizkien edo makina berri bat ikertzea merezi ez duten lanetarako, hala nola garapenari laguntzeko makineria behar duten erakunde ofizialak.\nDatak: 2015eko maiatzaren 26tik 19ra\nAntolatzaileak: Interempresas (Nova Ágora) eta Bilbao Exhibition Centre\nFERROFORMA, AZPIKONTRATAZIOA eta FITMAQ azokak inauguratuko dira maiatzaren 26an, asteartean, 12.30ean, Eusko Jaurlaritzako Ekonomia Sustapen eta Lehiakortasun Sailburu Arantxa Tapia mahaiburu.


| Internetarekiko mendekotasunaeuskaljakintza\nBy lgaztaÃ±aga on 2007(e)ko apirilak 11 in orokorra\nAzken urte hauetan, teknologia berrien agerraldiekin gaixotasun berri bat ezagutu da. Izan ere, gaur egun, internet edukitzeko dagoen erraztasunarekin jende asko dago, gazte jendea batik bat, sarearen mende. Aditu batzuen azalpenak irakurri ondoren, artikulu honen bidez denok izan ditzakegun kezka eta galderei erantzutea erabaki dut.\nLehenik eta behin, nola jakin dezakegu interneten mende gaudela?\nGaixotasun hau, beste edozein mendekotasun bezalaxe, sarean egoteko behar bat bezala definitzen da. Pertsona hauek zailtasunak edo ezintasunak dituzte konexioa mozteko. Honekin batera, alde batera utziko dituzte bizitzako beste zenbait jarduera.\nDenok izan dugu noizbait sentsazio hori, baina nola jakin dezakegu benetan gaixo gaudela?\nPertsona hauek lehenik normaltasunez konektatzen dira, beste edozein bezala, baina momenturen batean sareko mundua errealitatea baino interesgarriagoa irudituko zaie eta, ohartu gabe, bere bizitzan ohikoak ziren jarduera eta ekintzak baztertuko dituzte, ikasketak eta familia, adibidez, honela poliki- poliki dena uztera iritsi arte. Nahiz eta gertatzen ari zaionaz ohartarazi, ezinezkoa suertatuko zaio saretik irtetea.\nZeintzuk izan ohi dira kaltetuenak?\nOrain arte, gaixotasun hau internet lanerako tresna moduan erabiltzen zutenekin bakarrik erlazionatuta zegoen baina denbora pasa ahala, egoera aldatu egin da. Izan ere, gazteetan gero eta kasu gehiago ikusten ari da eta aipatzekoa da mutiletan nesketan baino gehiago ematen dela.\nZein eratako gazteak izan ohi dira?\nAztertutako kasuak ezberdinak dira euren artean baina, gehienetan, beste gainontzeko gazteekin erlazionatzeko zailtasunak dituzten gazteak dira. Beraien zailtasuna dela eta, chat-ak erabiltzen dituzte besteekin harremanetan jarri ahal izateko.\nGero eta ordu gehiago igaroko dituzte ordenagailuaren aurrean. Lehenengo, bere ordu libreak erabiliko dituzte honetarako baina, aurrerago, gauean ere sareari loturik igarotzeko beharra izango dute. Honen ondorioz, loari orduak kentzean, hurrengo egunean ez dira gai izango euren ikasketak eta jarduerak aurrera eramateko.\nAzkenik, galdera garrantzitsuena eta denoi interesa dakigukeena: nola senda daiteke?\nOsabidea beste edozein adikziorena bezalakoa da. Lehenik eta behin, gaixoei oinarrizko jarraibide batzuk erakutsi behar zaizkie interneten erabilpen egoki bat lor dezaten. Ondoren, norbaiten laguntzarekin, noizean behin, sarean ibili ahal izango dira; betiere, norbait beharko dute ondoan eta egunero ordu berean sartu beharko dira, honela, poliki-poliki erabilpena murriztea lortu arte. Hau guztia egin ondoren, gaixoaren atxikipenaren zergatia aztertu behar da. Era berean, ikusiko dugu ea lagunik gabe egon ohi den edota erlazionatzeko arazoak dituen. Urrats hauek jarraituz, berriro ere gaixotasun honetan erortzea ekidin dezakegu.\nGai honetan interesa izanez gero, informazio gehiagorako sartu hemen eta hemen.


Nire eskubideak sarean - Berriak - Gazteria\nNire eskubideak sarean\nGazteek ingurune digitalean dituzten eskubideei buruzko kontsulta\nHaurren Espainiako Plataformak (gazteleraz Plataforma de Infancia España) kontsulta bat jarri du abian: #NireEskubideakSarean. Estatu osoko 12 eta 17 urte bitarteko neska-mutilentzat da, eta ingurune digitalean dituzten eskubideei buruz duten iritzia ezagutzeko eta hobetzeko proposamenak jasotzeko balio izango du.\nKontsultan, Nazio Batuen Haurren Eskubideei buruzko Konbentzioan jasotako eskubideei buruzko galderak agertzen dira, parte-hartzearekin, informazioa eskuratzearekin, diskriminaziorik ezarekin, hezkuntzarekin, pribatutasunarekin eta babesarekin lotutakoak.\nHaurren Plataformak haurren partaidetzan eta haurren eskubideen segimenduan egiten duen lanaren esparruan egiten du kontsulta. Gazteengana iristeko diseinatu da bereziki galdetegi hau. Galdera-sorta otsailaren 28ra arte egongo da irekita. Emaitzak 2021eko udaberrian argitaratuko dira eta Haurren Plataformaren ondorengo lan-prozesuetan kontuan hartuko dira.\nIldo berean, Gipuzkoako Foru Aldundiko Gazteria Zuzendaritzak sentsibilizazio-kanpaina bat jarri zuen martxan 2019an, “Eman like Zibereskubideei” lemapean, azaroaren 20an Haurren eta Nerabeen Eskubideen Nazioarteko eguna dela baliatuz. Horren helburua izan zen gogoraraztea adinez txikikoek beren intimitatea eta identitatea babestuta izateko eskubidea dutela, eta gurasoek seme-alaben irudiak eremu digitalean zabaldu baino lehen, horiek babestu behar dituztela.


Florencio Ansoleagaren hilobia « Euskargazki\nFlorencio Ansoleagaren hilobia\nby under Euskal Herria, Euskalariak, euskargazki, Florencio Ansoleaga, Nafarroa\nIruñean sortu zen Florencio Ansoleaga Elizondo (Iruña, 1846/10/27-Iruña, 1916/02/28). Atzo izan zen heriotzaren urteurrena. Oso ezaguna da Ansoleaga Iruñean arkitektu famatua ian zelako eta bereak direlako Iruñeko arkitektura enblematiko zenbait (Aldapako San Ferminen basilika, Merkataritza Ganbara, San Lorentzo eliza, Karmeliten komentuaren ataria, Diputazio jauregiaren lorategi eta artxibo zaharra, eta abar luze bat). Izendapen eta sari asko jaso zituen bere lanagatik.\nAitzitik, ez da horren ezaguna bere euskaltzaletasuna. Gatikako aita eta Goizuetako ama zituen arkitektu hau, Asociación Euskara de Navarraren eta Lau-buru egunkariaren sortzaileetarik bat da, garaiko mugimendu erromantikoaren barnean.\nIruñeko San José hilerrian, Biritxitun dago ehortzia, familiaren panteoian. Tunba Kanposatuaren erdialdean dago, baina ez dut zehazki gogoratzen non.\nFlorencio Ansoleaga: Nekrologikoa\nFlorencio Ansoleaga: Euskonews & Media\nFlorencio Ansoleaga: Auñamendi


Irekia Eusko Jaurlaritza - Gobierno Vasco :: Change the Change klima aldaketari buruzko Konferentziari oso ongi eman diote partehartzaileek\nChange the Change klima aldaketari buruzko…\n<img src="https://www.irekia.euskadi.eus/uploads/cover_photos/53737/original/Hasiera_Change_the_Change.jpg" style="max-width:100%" alt="Change the Change Konferentziaren inaugurazio-ekitaldia" />\nChange the Change Konferentziaren inaugurazio-ekitaldia Iturria: Irekia\nMartxoaren 6tik 8ra Donostian egindako ‘Change the Change’ Konferentziak klima aldaketaren alorreko 57 aditu bildu zituen, munduan dauden aditu ospetsuenen artetik, eta 775 pertsona ekarri zituen ekitaldietara. Pertsona horiek 8,1 puntuz baloratu zuten konferentzia.\nKalkulatzen da hirian sortutako zuzeneko erretornua 600.000 euro izan direla, eta mundu osoko hedabide eta kanaletan lortutako inpaktu komunikatiboen balorazioa ia 3 milioi euro.\nKonferentzia Euskadiko Klima Aldaketaren lehenengo Astearen ekitaldi nagusia izan zen; ASTEKLIMA izenburupean, aste horrek 49 udalerri eta ia ehun jarduera mobilizatu zituen.\nMartxoaren 6tik 8ra Donostian egindako Change the Change Klima Aldaketari buruzko Nazioarteko Konferentziak, hiru egunez, nazioarteko aditu ospetsuenetako 57 bildu zituen, bertaratu ziren 775 pertsonekin batera (plaza guztiak hartuta zeuden martxoaren 1az geroztik). Horrez gain, 254 pertsonak streaming bidez jarraitu zuten ekitaldiaren emanaldia. Pertsona horien guztien balorazioa oso positiboa izan da, ekitaldiari 8,1eko nota eman baitiote, batez beste.\nHalaber, Change the Change Konferentziaren inpaktu ekonomikoa 3,4 milioi eurokoa izan dela estimatzen da. Alde batetik, hirian zuzeneko erretornua 600.000 eurokoa izan da, ostatu, garraio, merkataritza eta jatetxeetan gastatutakoari esker; hedabideetan izandako inpaktua, berriz, 2.813.000 eurotan baloratzen da. Konferentziari buruz informatzeko, 52 hedabide akreditatu ziren, 137 profesionalekin, atzerriko berriemaileak barne sartuta. Mundu osoko hedabideetan lortu dira inpaktuak, besteak beste herrialde hauetan: Frantzia, Portugal, Erresuma Batua, Belgika, Italia, Alemania, Argentina, Peru eta Txile. Horri esker, klima-aldaketaren problematika hedabideen agendan kokatu da.\nOndoen baloratu diren alderdiak hizlarien maila bikaina, antolakuntza-alderdiak eta eskainitako bitarteko teknikoak izan dira. Lau pertsonatatik hiruk esan dute Change the Changeren bigarren ediziora etorriko liratekeela, inoiz antolatzen bada berriro.\nNabarmendu beharreko beste alderdi bat erakunde arteko koordinazioa izan da, Konferentziari esker egin dena administrazioko lau mailen inplikazioarekin batera: Trantsizio Ekologikorako Ministerioa, eta Eusko Jaurlaritzako, Gipuzkoako Foru Aldundiko eta Donostiako Udaleko Ingurumen Sailak.\nChange the Change Klima Aldaketari buruzko Nazioarteko Konferentzia Euskadiko Klima Aldaketaren lehenengo Astearen ekitaldi nagusia izan zen. ASTEKLIMA izenburupean, aste horretan ia ehun jarduera antolatu ziren publiko mota guztientzat, Euskadiko 49 udalerritan.\nBai Change de Change Konferentziaren zein lehenengo ASTEKLIMAren helburua kontzientziatzea zen, eta klima-aldaketa jendearen eztabaida-gunean jartzea, baita herritarrak mobilizatzea ere konpromiso pertsonalen aldera, eguneroko ohituretan jarduera zehatzak eginez, eta kontuan izanik edozer ekintzak, txikia izan arren, eragina izan dezakeela.


Aurreztu 225 euro Yoigo-rekin Samsung Galaxy S8 | telefonoan Androidea\nAurreztu 225 euro Yoigo-rekin Samsung Galaxy S8-n\nZure terminalak berritzeko asmoa baduzu eta Galaxy S8 ofizialki aurkeztu zenetik, zure terminal gogokoena izan da, baina prezio altuagatik ez duzu inoiz erabakitzen amaitu, Yoigok eskaintzen digun eskaintza izan daiteke behin erabakitzeko modurik onena eta guztientzat, geroztik 225 euroko deskontua eskaintzen digu, merkatuan duen ohiko prezioan. Egin klik hemen eskaintzan sartzeko.\nGalaxia abian jarri zenetik bihurtu da beste fabrikatzaile batzuek gainditzeko gailua, oso gutxik lortu duten zerbait bereziki kamera atalean, beste urte batez erregea baita.\nYoigok eskaintza interesgarria eskaintzen du gure zenbakia enpresara eramaten badugu, hasierako ordainketarik egin gabe, soilik ordaindu beharko dugu 10 euro hilean, 24 hilabetez, terminalarentzat gehi hileko kuota une horretan kontratatu dugun tasaren arabera. 24 hilabeteak amaitzean, terminalari eutsi nahi ez badiogu, euro bat gehiago ordaindu behar badugu itzul dezakegu, edo hura mantentzea eta 139 euro ordaintzea aukeratu dezakegu.\nYoigok tarifa desberdinak eskaintzen dizkigu, interneten gure etxeetan sartzen direnak, baina gure linea mugikorraren eramangarritasuna SinFín tarifa kontratatuz soilik egin dezakegu, lehenengo 6 hilabeteetan hileko 25,60 euroko prezioa izanik. gainerako hileko 32 kuotako kuota. SinFín tasak eskaintzen digu Mugagabeko deiak Espainiako edozein zenbakira, finkora edo mugikorrera, eta 25 GB arte nabigatzeko sarean lasai eta edozein motatako edukia kontsumitu gure datu tasarekin kezkatu beharrik izan gabe.\nSar zaitezke Yoigo eskaintza Galaxy S8-rekin lotura honen bidez. Androidsis-en a egiten dugu Samsung Galaxy S8-ren berrikuspen osoa, badaezpada ere ziur ez bazaude zure egunerokoa behar duzun terminala hori den.\nArtikuluaren bide osoa: Androidea » Android gailuak » Aurreztu 225 euro Yoigo-rekin Samsung Galaxy S8-n\nGoogle Maps-ek jatetxeetan itxaron beharreko denbora esango dizu


2019ko maiatzaren 21a, asteartea | Ordua Euskal Herrian 19:32:15\nIkasturte berezia da aurtengoa Valentziar Herrialdeetako hainbat Hizkuntza Eskola Ofizialetan. Alacanten eta Castellón euskara eskolak ematen hasi berri dira. Valentzian hirugarren ikasturtea dute. Gobernu aldaketa antzeman da. Espainiar estatuko Hizkuntza Eskola Ofizial askotan ez bezala, han hiruren artean sarea osatzeko moduan dira.\nAlacanteko ikasleak dira, urrian euskara ikasten hasiak. Guztira 30 dira.\nGarikoitz Knörr Valentziako Hizkuntza Eskola Ofizialeko euskara irakaslea da. Urrian hasi dute ikasturtea, eta hirugarrena da. Duela bi urte ezerezetik hasi zuen Euskara Saila Hizkuntza Eskolan. Erronka handia, eta era berean, erakargarria. Oso pozik ari da lanean Knörr, besteak beste, bere ikasleek euskara ikasteko “motibazio sanoa” dutelako. Hala dio erdi barrez irakasleak: “Oraindik ez naiz ohitu haien motibazioarekin”.\nUste izatekoa da Euskal Herritik hara joandakoak direla Hizkuntza Eskolan izena ematen dutenak, baina ez da hala. Bakan batzuk dira Euskal Herrian jaioak eta txikitan Valentziara joandakoak. Irakasleak berak ere mota horretako ikasle gehiago espero zuen. Gehienak bertakoak dira, valentziarrak, bat Cuencakoa, eta ingurukoren bat. Urrutitik Valentziara bizitzera joandakoak ere baditu: italiarra, errusiarra, bieloerrusiarra, errumaniarra. Asko hizkuntza zale amorratuak dira, hizkuntza dezente hitz egiten dituzte. Euskara oso erakargarria da hizkuntza zaleentzat. Irakasleari galdetu diogu ea altxortzat duten: “Ez da zerbait mistikoa. Bitxia egiten zaie, erakargarria. Batzuetan kosta egiten zait hauen motibazioa ulertzea, eta miresten ditut nire ikasleak”. Bada txikitan euskal musika taldeak entzuten zituen ikaslea ere, eta nola ez, euskara ikastea erabaki du. Bateren batek Euskal Herriko bikotekidea du. Knörrek ez zuen espero halakorik, baina lan kontuengatik euskara ikasi nahi duenik ere badu ikasgelan. Donostian autobus gidari izan nahiko lukeen ikaslea du. Hala ere, bakarra da lan arrazoiengatik euskara ikasten ari dena. Denek valentziera hitz egiten duten galdetu diogu, eta ezetz, erdia baino gehiago da valentziera hiztuna, baina baditu ikasgelan gaztelania hiztun elebakarrak. Irakasleak aitortu du valentziera hiztuna izateak eragina izan dezakeela euskara ikasteko, baina ikasgelako gaztelania elebakarrak besteak adina motibatuta daudela dio.\n70 ikasle Valentzian\nHizkuntza ikasi nahi dute, baina baita praktikatu ere. Euskal etxe sendoa dagoela dio Knörrek eta hango ekintzen berri ematen die ikasleei. Hizkuntza Eskolan bertan, iaz Gabonetan gabon kanten kontzertutxoa eman zuten. Ikasleen grinaren adibide da Valentzian Black is Beltza filma eskaini dutenean asko joan direla ikustera, “euskal kultura non, nire ikasleak hara doaz”. Ez dituzte pasatzen utziko Euskararen Eguna eta Euskaraldia. Euskal dantzez lantegia eta hitzaldia izango dituzte eta euskara maila oso apala badute ere babesa erakustearren argazkia aterako dute Euskaraldiaren alde. 70 ikasleak hiru mailatan daude banatuta. Bigarren maila bukatzen dutenean A2 maila lortzen dute eta hirugarren maila egindakoan B1 mailaren lehen urtea egina izaten dute. Asmoa C1 mailara arteko ikasleak izatea da. Ikasleren batzuk zuzenean sartu dira bigarren eta hirugarren mailetan, baina asko hutsetik hasitakoak dira. Valentzian hutsetik hasitakoa esaten denean “bai” eta “ez” zer den ez dakien jendeaz ari gara.\nValentzian hirugarren ikasturtea hasi dute. Argazkiko ikasleak lehen mailakoak dira.\nLehenengo aldiz Valentzian, Alacanten eta Castellón, Valentziar Herrialdeetako hiru hiritan euskara eskolak ematea lortuko da aurten. Valentzian, euskal etxeak lehendik ematen ditu eskolak. Ez da kasualitatea, PSPV (Valentziar Herrialdeko Alderdi Sozialista) eta Compromísek osatu eta Podemosek babesten duen gobernuak bultzatu du. Garikoitz Knörrek Valentziako Hizkuntza Politika buruarekin hitz egiteko aukera izan zuen eta hala dio: “Ia-ia bere apustua izan dela esan daiteke, guztiz logikoa iruditzen zitzaion Espainiar estatuan hitz egiten diren hizkuntzak irakastea. Dirudienez, Hizkuntza Eskola Ofizialen asmo fundazionala da hori”. Irakaslearen ustez, arriskua hartu dute apustua eginda, gerta baitzitekeen ikaslerik ez edukitzea eta arerio politikoak porrota aurpegiratzea. Ez da halakorik gertatu, ordea.\nAlacanten hasi berriak Euskaraldirako prest\nIzaskun Kortazar eskolak ematen hasi berria da Alacanten. 30 ikasle ditu eta erabat motibatuta daudela dio. Euskara maila oso apala dute edo ezer ere ez dakite, A1 mailan hasi dira. Ikasteko motibazioak eta pertsona profilak oso anitzak dira: Euskal Herrian jaiotakoak; Euskal Herrian lagunak dituztenak eta “lagunekiko errespetuz” euskara ikasi nahi dutenak; oporretan joan eta hizkuntzak eta kulturak erakarri dituenak; lau-bost hizkuntza dakizkitenak; valentziera hiztunak izanda hizkuntza nagusiaren eta txikiaren arteko harremanaz sentsibilitatea duen jendea; euskararen doinuagatik; penintsulako hizkuntzak ezagutu behar ditugula diotenak; Euskal Herrian oposaketak gainditu nahi dituena. Hasi 20 urteko gaztetik eta 84 urteko ingeles irakasleraino. Ingeles eta valentziera irakasleak nahikotxo dira.\nKortazar irakaslea hasieratik saiatu da hizkuntzarekin batera kultura gerturatzen, eta euskarari buruzko txapelketatxo bat egin dienean ohartu da dezente dakitela hizkuntzaren gainean.\nIkasleek interes linguistiko hutsa ez dutenez irakaslea eskolaz kanpoko hainbat ekitaldi prestatzen ari da. Euskararen Eguna ospatuko dute, gero etorriko dira Gabon kantak, Santa Ageda eta Korrika. Ibilaldira edo Kilometroetara joatea ere buruan du Kortazarrek.\nGogoan dute Euskaraldia ere eta beren modura egingo dute. Ikasgelan belarriprest edo ahobizi izango dira eta erdaretara jo gabe euskarari eusten ahaleginduko dira, besteak beste mahai gainean izango dituzten liburuen laguntzarekin. Internetez haien burua euskaraz aurkeztuko dute eta ahal duten gehien egingo dute euskaraz. Irakasleak kalean valentzieraz ahobizi izatea proposatu die. Hala, antzeko sentimendu soziolinguistikoak bizi ahal izango dituzte. Jabetuko dira uste baino gehiagok dakiela valentziera eta jarrera onak eta txarrak sumatuko dituzte valentziarrei valentzieraz egiten dietenean.\nPozik daude Izaskun Kortazar eta Garikoitz Knörr, elkarren babesa izango dute hemendik aurrera, Valentziaren, Alacanten eta Castellóren artean sarea osatzeko moduan dira.\nKanal hauetan artxibatua: Euskara | Helduen euskalduntze alfabetatzea | Valentzia


Operadore mugikorren interkonexio-tarifak EBk finkatutako muga baino %400 handiagoak dira, FACUAren arabera. | Consumer\nOperadore mugikorren interkonexio-tarifak EBk finkatutako muga baino %400 handiagoak dira, FACUAren arabera.\nKontsumitzaileen erakundeak uste du ez dela nahikoa CMTk konpainia horiei eskatuko dien %50eko beherapena.\nEspainiako mugikorren konpainien interkonexio-tarifak Bruselak finkatutako mugetatik %400 gorago daude, FACUA Kontsumitzaileen Elkarteak salatu duenez; izan ere, Telekomunikazioen Merkatuko Batzordeak (CMT) Movistar, Vodafone eta Amenari bere sareko deiak amaitzeko prezioetan eskatuko dien %50eko beherapena ez da nahikoa.\nGaur egun, Telefónica Móviles-ek bere sareko lehiakideen bezeroen deiak bukatzeagatik kobratzen du: 11,4 zentimo minutuko, Vodafonek 11,7 zentimo eta Amenak 13,1 zentimo. 2008ko urrian, batez besteko prezioa 6 zentimo jaitsiko da minutuko.\nMurrizketa hori ontzat ematen duen arren, FACUAk uste du ez dela nahikoa. Haren iritziz, interkonexioko tarifak benetan kostuetara bideratuz kontsumitzaileari mesede egiteko, tarifa horiek gutxienez %80 jaitsi beharko lirateke Movistarren kasuan, %71 Vodafoneren kasuan eta %55 Amenaren kasuan.\n2004ko datuen arabera, Movistarren interkonexio-tarifak kostuen %396,6 handiagoak dira, Vodafonerenak %251,4 eta Amenarenak %123,2.\ninterconexión-eu operadoras-eu tarifak


Ipuin barregarrien lehiaketa estreinatu du Debagunek - Debagoiena - Goiena.eus\nIpuin barregarrien lehiaketa estreinatu du Debagunek\nLeire Kortabarria 2004-04-02 12:21\nLehiaketa berri bat aurkeztu du Debagunek, Debagoieneko Euskara Elkarteen elkargoak. Barre barra-barra du izena, eta ipuin barregarrien lehiaketa da. Horren bidez, Debagunek irakurtzeko eta idazteko zaletasuna piztu nahi ditu.\nAntzeko lehiaketak egin izan dira herriz herri, baina lehen aldiz, Euskal Herri osorako deitu du lehiaketa Debagune elkargoak. Debagoienetik jasoko ditugu, seguruenik, lan gehienak, baina Euskal Herri osoan harrera ona izango duela espero dugu, dio Lander Eskudero arduradunak.\nLehiaketa bi sailetan antolatu dute: idatzizkoa (450 euroko sari nagusi batekin eta debagoiendar onenarendako 150 euroko beste sari batekin) eta ahozkoa (300 euroko sari bakarrarekin).\nLehiaketaren berezitasun deigarri bat da kontakizunak norberak bere euskalkian egitea eskatzen duela.\nLan guztiak lelo bidez sinatu beharko dira, eta parte hartzeko mugaeguna maiatzaren 28a da. Lanok Bergarako Errotalde jauregira bidali beharko dira, edo jardun@topagunea.com helbide elektronikora.\nDebagunek euskarazko irakurzaletasuna piztu nahi du, eta horren barne antolatu dute lehiaketa hau. Iaz, irakurketa bultzatzeko esku-orriak egin zituzten; aurten, irakurzaletasunaren beste alderdia, hots, idazteko zaletasuna, piztu nahi dugu, dio Eskuderok.


Caixa Capitalek eta Iberdrolak Barbara IoTren aldeko apustua egin dute - Ekonomiaren KZ\nIberdrolak eta Caixa Capital Risc-ek 2,5 milioi inbertitu dituzte Barbara IoT softwarearen euskal enpresa sortu berrian. Enpresa horrek sistema eragile bat garatu du ekipo industrialak konektatzeko eta babesteko, hala nola konpainia energetikoaren sare elektrikoak, hackerren aurkako ezkutu batekin.\nSortzen ari den enpresa horretan egindako inbertsioarekin, Iberdrolak, Perseoren bitartez, enpresa teknologikoen garapena sustatzeko programa, eta Caixa Capital Risc-ek, Criteria Venture Tech funtsaren bidez, “Sare adimendunen digitalizazioa eta zibersegurtasuna sustatzeko bat egiten dute”, azaldu zuten atzo bi sozietateek ohar batean.\nBarbara IoT 2016an sortu zen, Bilbon du egoitza eta bulegoak Madrilen eta Valentzian ditu. Kapital-injekzio hori erabiliko du “sare elektriko adimendunen sektorean lidergoa sendotzeko eta merkatu berrietara hedatzeko”, oharraren arabera.\nBere softwarearen bidez, konpainia bizkaitarrak sentsoreen eta ekipo industrialen datuak hartzen ditu, eta Adimen Artifizialeko algoritmoak exekutatzen ditu anomaliak detektatzeko edo prozesuak denbora errealean automatizatzeko.\nHori guztia, “Hodeia” erabili beharrik gabe, bezeroei kostuak murriztea lortuz eta zibererasoen arriskuak nabarmen murriztuz.\nSektore kritikoak Azken faktore hori funtsezkoa da sektore kritikoentzat, hala nola sektore elektrikoarentzat, azpiegituretakoarentzat edo utilitietakoarentzat, non Barbara IoT-ek dagoeneko bezeroekin lan egiten duen, hala nola Iberdrola bera edo Cellnex, Red Electrica Taldea, DIA Taldea eta Global Omnium.\nBarbara IoT enpresak garatutako teknologiari esker, denbora errealean landare fotovoltaikoen datuak prozesatu eta azter daitezke, baita goi-tentsioko eta erdi-tentsioko sareenak eta azpiestazioenak ere. Teknologia horri esker, euskal enpresak sare elektriko adimendunen garapena bizkortuko duten formulak garatu ahal izango ditu, eta Barbara IoT erreferente bihurtuko da IoTen hedapenetan (Gauzen Internet, ingelesezko sigletan) eta energia-marjitean.\n← Telefonicak % 20,3 gutxiago irabazi du 2022ko lehen hiruhilekoan\nEBk eta Japoniak lankidetza indartuko dute gasa bermatzeko →\nCO2 isuri txikiko industria astunerako merkatu bereiziak


Bilduren kontrako epaiketaz - Xabiren txokotxua\nBilduren kontrako epaiketaz\nXabiren txokotxua | 2011-05-02 12:32\nHile batzuk eman ditut blog hau ukitu ere egin gabe, baina, beste behin, egoera kezkagarriak bultzatu nau bertora. Bart gauean Espainiako Auzitegi Gorenak Bildu koalizioaren aurka aurkeztutako inpugnazioak berretsi zituen, eta, horrela, koalizio horri datozen udal hauteskundeetarako bidea itxi zion. Beste behin, herritar askori oinarrizko eskubide bi (sufragio pasiboa edo hautagai izateko eskubidea, eta sufragio aktiboa edo nahi duen hautagaiari botoa emateko eskubidea) larri mugatu zaizkie.\nAuzitegi Gorena zatituta ageri da erabaki honen inguruan; 9 magistratuk Bildu debekatzearen alde egin dute, eta 6k kontra. Sortu-ren legez kanporatzearen epaian gertatutako emaitza ia berbera, hain zuzen (oraingoan Sortu-ren ilegalizazioaren kontra bozkatu zuen epaile bat abstenitu egin da). Hemendik aurrera, Espainiako Auzitegi Konstituzionalaren esku geratu da azken erabakia hartzea; Bilduren defentsak bi eguneko epea du babes helegitea aurkezteko, eta AKk barikua baino lehen eman behar du behin betiko epaia, egun hortan hasiko baita hauteskunde kanpaina (maiatzaren 6tik 20ra). Nire helburua ez da analisi juridikoa egitea (ez dut uste prozesu horrek guztiak analisi seriorik jasango lukeenik), baina puntu batzuk azpimarratu nahi nituzke, beti ere prozesu politikoa, ez juridikoa, dela frogatzeko.\nBildu Alternatiba eta Eusko Alkartasunak sortu dute, eta ezker abertzaleko independenteak ere bat egin dute proiektu horrekin. Beraz, oinarrian, legezko alderdi politiko bi ditugu, label demokratikoak banatzen dituen PPSOE koalizioa besteko demokratikoak, gutxienez. Egia da herri askotako Bilduren zerrendak independenteek osatzen dituztela ia erabat, ez baita EA edo Alternatibako kiderik, baina koalizioaren izenean aurkeztutako hautagai guztiek kode etiko bat sinatu dute, borroka armatuaren bidea gaitzetsi eta bide demokratiko eta zibilen aldeko apostua eginez. Gezurra, hemen, edozeinek esan dezake, baina pertsona batzuek publikoki konpromiso bat hartze badute sinesgarritasun presuntzioa aplikatu behar zaie; inongo alderdi politikoko kide ez izateak, ezin du inor susmagarri bihurtu, Euskal Herrian, zoritxarrez, sarri ikusi izan dugun bezala.\nProzedura horrek oinarrizko printzipio juridikoak hankaz gora botzen ditu, besteak beste, Espainiako Konstituzioan (PPSOEk hainbeste goraipatzen duen testuan) 9.3 artikuluan jasotako legalitatea, eskubide indibidualak murrizten dituzten arauen atzeraeraginik eza eta segurtasun juridikoa. Izan ere, Fiskaltzak aurkeztutako alegazioetan jartzen diren froga asko ekintza legalak egitean oinarritzen dira; ezker abertzaleko alderdiak legalak zirenean hautagai izana, interbentore aritu izana, Gazte Egunean parte hartu izana, ez dakit nongo manifestazioetan kartelak egin izana... asko eta asko, jakina, atxilotutako ustezko etakideen adierazpenetatik ateratako datuak dira (nola lortutako datuak?). 2002ko Alderdi Politikoen Legeak, beraz, atzeraeragina sortzen du zenbait herritarrengan (50.000ko zerrenda bat aipatzen da, Espainiako Poliziaren esku omen dagoena): epaiketarik izan gabe, beraien burua defenditzeko aukerarik gabe, herritar arruntak ETAren kolaboratzaile bihurtu dira goizetik gauera, askotan beraiek jakin gabe. Onartezina, alde guztietatik begiratuta!\nKontua ez da hor amaitzen, baina. Oraingo zerrendetan "kutsatuta" zeudenak eskubide politiko mugatuekin geratzen dira, baina zer gertatzen da "garbi" zeudenekin? Ez ote ditu, hemendik aurrera, Espainiako "justiziak" horiek ere kutsatutzat hartuko? Hurrengo hauteskunderen batzuetan parte hartzeko aukera izango ote dute? Elur bolak handitzen jarraituko al du eten gabe? Noraino helduko gara hori guztia geldiarazten ez badugu?\nAlderdi Popularra, jakina, pozez zoratzen agertu da erabaki horrekin. Besteen eskubideak mugatzea txalogarri zaie, beste guztiak zikinduta omen daude... Ez ote dute hau guztia beraien zikinkeria ezkutatzeko egiten? Eskubide demokratikoen kontrako Gurutzada Santua diseinatu zuten horiek omen gu guztion artean demokraten dominak banatu behar dituztenak. Hobe lukete, bai, beraien etxea garbitzen horrelako lanak hartzea, inoren praketan sartzen ibili beharrean.\nAlderdi Sozialista, beti bezala, alde guztiak pozik utzi nahian, baina inor baino kakaztuago geratuz azkenean. Irtengo dira, bai, epaileen erabakia txalotuz, justiziaren lana errespetatu beharra aipatuz, demokrazia garaile aterako dela... López ustezko lehendakariak, orain egun batzuk esan zuen epaileek sekulako "papeloia" dutela Bilduren ingurukoak aztertzen, epaileei lan hori Espiritu Santuak eman balie bezala... Ez, jauna! Zure alderdiak zuzentzen duen gobernuak aurkeztu ditu alegazioak, bi arrazoi posiblegatik: edo PsoEk bat egiten du honelako prozesu inkisitorial ilun eta itxiekin, edo ezin du PPko ultraeskuindarrek egiten dioten presioa jasan. Bietako bat, edo Europako alderdi atzerakoienetako baten biktima da, edo berak ere joera antidemokratiko horiek hain sustraituta dituenez, ezin du bere burua proiektu independente batekin aurkeztu.\nAuzitegi Konstituzionalak esango duenaren zain, ikusiko dugu gainerako alderdiek (batez ere EAJk eta Aralarrek) zein jarrera hartuko duten. Une honetan, nik neuk, ez dut uste EAJk salaketa formaletik aurreragoko jarrerarik hartuko duenik; udal eta foru aldundietan asko dauka jokoan. Ez dirudi atzoko Garan Xabier Arzalluzi egindako elkarrizketan aipatutakoen bidetik jotzeko asmorik duenik, eta Urkulluk esandakoa (Bildu hauteskundeetan ez egoteak EAJk Zapaterori ematen dion babesa kolokan jar dezakeela) kanpaina aurrean botatako esaldi bat da, Bilduren inguruko boto batzuk nolabait erakarri nahirik. Aralarri dagokionez, azkenik, ate guztiak zabalik daudela iruditzen zait, baina bere presentzia ez da behar bestekoa plante serio bat egin ahal izateko zapalketa horren aurrean.\nAmaitzeko, beraz, esan daiteke sententzia honekin Espainiako estatuak beste behin erakutsi duela bere maila demokratikoa. Azken uneko sorpresarik ezean (itxaropen apur bat badut, hala ere), hauteskunde iruzur nabarmen baten aurrean aurkituko gara hilaren 22an. Zer espero daiteke, baina, monarkia bananero honengandik?


Ezkiotarren errolda grafikoa Ezkiotarren errolda grafikoa\nEka 13, 2018\tNork\tMiriam Luki\t-\nEzkiotarren errolda grafikoa\nEzkion erroldaturiko bizilagun guztiekin liburu bat egingo dute. Bi urteko proiektu bat da. Bizilagunei argazkiak egiteko hitzorduak jarri dizkiete larunbatetik aurrera\nEzkiotarren argazki liburu bat egiteko ideia Asier Azarolak eta Joxe Mari Gabilondok mamitu zuten. Leintz Gatzagako bizilagunekin Joxe Felix Diaz de Tuestak orain sei bat urte egindako lana izan dute inspirazio iturri. Lan hura, Gatza izenburukoa, Ezkioko ostatuetan ikusgai dago.\nGabilondoren eta Azarolaren proiektuak Ezkioko Udalaren oniritzia jaso zuen, tarte batez geldirik egon da eta orain abiarazi egin dute. Datorren larunbatean, Ezkioko ostatuan, 11:00etan egin dute argazkiak ateratzeko hitzordu bat. Hurrengoa ekainaren 23an Ezkioko eliza atarian, 22:30ean, San Joan suaren inguruan. Ekainaren 24an beste bat, 11:00etan ostatuan; 29an, 17:00etan, udaletxean, San Pedro jaien giroan eta ekainaren 30ean, berriro udaletxean, 11:00etan, jaien ingurumarian.\nGaur-gaurkoz Ezkiok 500 bat bizilagun ditu. Iñaki Mendigurenek honela deskribatu ditu: «Hemen jaio eta sekula hemendik atera ez direnak; hemen jaio eta munduan zehar ibili ondoren itzuli garenak eta berriak, Santa Lutzi inguruan bizi den gazte jendea».\nEzkioko errolda grafikoaren xedea da herrigintzan beste urrats bat ematea, «herri kontzientzia bat pizteko ahalegin horretan beste pauso bat da», azaldu du Mendigurenek.\nGaraion baserria, Ezkion. // Ondaregia\nOrain gutxi kaleratu dute Eusko Folklore aldizkarian Ezkiori buruzko hiru artikulu jasotzen dituen liburua. Errolda grafikoarekin iraganari begiratu baino, orainaldiari erreparatu nahi diote. «2018an Ezkion bizi garenon konstantzia utzi nahi dugu. Urteak igaro ahala balio gehiago izango du erroldak. Izan ere, nahiko ekintza berritzailea da, eta herri txikion izaerarekin oso bat datorrena, zeren hirietan halakoak egitea zailagoa baita».\nErrolda grafikoan familia bakoitzari bi orrialde eskainiko zaizkio; orrialde batean familia osoaren argazkia jarriko dute kanpoan bizi diren senideak ere ager daitezke eta, bestean, Ezkion erroldaturik daudenak agertuko dira banan-banan.\nEzkiotar bakoitzak aukeratuko du zein den bere argazkiaren atzean nahi duen irudia. Baserritako bizilagunekin hasiko dira, adineko ezkiotarrak lehenetsiz. Ahots grabazioak ere egingo dituzte eta aukeratutako pasarteen transkripzioak argazkien ondoan agertuko dira liburuan.\nErrolda grafikoak gaurko Ezkioren bizilagunen erretratuak jasoko ditu, akaso ez dira agertuko diren guztiak, hala ere, gonbidapena guzti-guztientzat da.\nEuskaraldirako prestaketak ugaritzen ari ...\nNork A. Maiz - Aza 7, 2018\nGaur aurkeztuko dute lau liburukitako &# ...\nNork Loinaz Agirre - Aza 6, 2018\nBeasaingo mendizaletasunaren 50 urteko hi ...\nNork Loinaz Agirre - Urr 30, 2018\nOrmaiztegiko Gizarte Etxea larunbatean in ...\nNork Miriam Luki - Aza 15, 2018\nOskar Tejedor: «Zabalzaren pertsonaiak e ...\n«Zabalzaren akatsei ez diet azpimarra j ...\nOrmaiztegiko Gizarte Etxearen inaugurazio ...